title: Tigranes VI

text: Tigranesin elämästä tiedetään hyvin vähän ennen vuotta 58. Hänen isänsä oli nimeltään Aleksantari, ja hänen äitinsä on tuntematon. Rooman keisari Nero asetti Tigranesin Armenian kuninkaaksi 58. Roomalaiset olivat aiemmin hyökänneet Armeniaan Kappadokiasta Gnaeus Domitius Corbulon johdolla. Samalla Armeniaan olivat hyökänneet myös Iberian Parsman I ja Kommagenen Antiokhos IV. Armenian kuningas Tiridates I pakeni pääkaupungistaan Artaksatasta.


title: Tigranes VI

text: Roomalaisten voiton jälkeen Tigranes kruunattiin kuninkaaksi, ja Nero antoi hänelle vartiojoukon puolustamaan Armeniaa. Tigranes valtasi Partian pienen vasallivaltin Adiabenen, mitä Parthian kuningas Vologases I piti Rooman aggressiivisuuden osoituksena. Parthia hyökkäsi Armeniaan, ja taisteluiden jälkeen Parthia ja Rooma tekivät rauhansopimuksen, joka nosti Tiridateen takaisin Armenian kuninkaaksi. Tigranes jätti valtaistuimen vuonna 63.


title: Willy Caballero

text:
Wilfredo Daniel ”Willy” Caballero Lazcano (s. 28. syyskuuta 1981 Santa Elena, Argentiina) on argentiinalainen jalkapallomaalivahti. Hän edustaa Englannin Valioliigassa pelaavaa Chelseaa.
Caballero aloitti ammattilaisuransa vuonna 2001 buenosairesilaisesta Boca Juniorsista. Hän edusti joukkuetta kolmen kauden ajan ja pelasi yhteensä 15 ottelua.


title: Willy Caballero

text: Vuonna 2004 hän teki sopimuksen espanjalaisseura Elchen kanssa. Ensimmäisellä kaudellaan 2004–2005 hän jäi hyvin vähälle peliajalle ja palasi takaisin kotimaahansa lainasopimuksella tammikuussa 2006. Hän pelasi lainansa aikana Arsenal Sarandíssa 13 ottelua. Palattuaan takaisin Espanjaan, hän onnistui nousemaan joukkueen ykkösmaalivahdiksi.


title: Willy Caballero

text: 10. helmikuuta 2011 Caballero siirtyi Málagaan, joka maksoi hänestä 900 000 euron siirtokorvauksen. Andalusialaisseura tarvitsi kipeästi maalivahtia, sillä sen kolmesta maalivahdista Sergio Asenjo että Rubén Martínez olivat poissa loukkaantumisien takia.


title: Willy Caballero

text: 8. heinäkuuta 2014 Caballero teki kolmivuotisen sopimuksen englantilaisseura Manchester Cityn kanssa. Hänestä maksettiin 7 miljoonan euron siirtokorvaus. Hän on pelannut Cityssä lähinnä cup-otteluita. Helmikuussa 2016 hän torjui liigacupin loppuottelun rangaistuspotkukilpailussa kolme Liverpoolin peräkkäistä rangaistuspotkua Cityn voittaessa liigacupin mestaruuden.


title: Willy Caballero

text: Valioliigan kaudella 2017 Caballero riisti ykkösvahdin aseman Barcelonasta Cityyn siirtyneeltä joukkuekaveriltaan Claudio Bravolta varmempien peliesitystensä vuoksi.


title: Qobustanin piirikunta

text: Qobustanin piirikunta (, ) on paikallishallintoalue Azerbaidžanissa. Vuonna 1990 perustetun piirin pinta-ala on 1369,4 neliökilometriä. Asukkaita on 40 500 henkeä (vuonna 2010).


title: Qobustanin piirikunta

text: Qobustanin piiri sijaitsee Azerbaidžanin itäosassa Kaukasusvuoriston reuna-alueella. Se rajoittuu pohjoisessa Xızın, kaakossa Abşeronin, etelässä Hacıqabulin ja lännessä Şamaxın piireihin.


title: Qobustanin piirikunta

text: Piirin keskus on Qobustanin kaupunki (vuoteen 2008 saakka Mərəzən taajama), josta on 101 kilometriä maan pääkaupunkiin Bakuun. Kuntia on yhteensä 26 ja kyliä 34. Kaupunkiväestön osuus on 20,2 % (vuonna 2010).


title: Qobustanin piirikunta

text: Aikaisemmin seudulla oli huomattava venäläisvähemmistö (21,1 % vuonna 1959). Vuoden 1999 väestönlaskennan mukaan 99,0 % asukkaista on azereja.


title: Qobustanin piirikunta

text: Piirin kautta kulkee Bakusta Georgian rajalle johtava M1-valtatie. Tärkein elinkeino on maatalous, joka on erikoistunut viljan viljelyyn.


title: Qobustanin piirikunta

text: Paikallislehtinä ilmestyvät "Qobustan" ja "Qobustanın səsi" (”Qobustanin ääni”).


title: Ö3 Austria Top 40

text: Ö3 Austria Top 40 on Itävallan virallinen singlelista. Lista julkaistaan samannimisessä radio-ohjelmassa "Hitradio Ö3"-kanavalla aina perjantaisin. Lista aloitti toimintansa vuonna 1968 "Disc Parade"-nimellä.


title: Jussi-palkinnot 1950

text: Jussi-gaala 1950 järjestettiin 15. marraskuuta 1950 Helsingin Kalastajatorpalla. Tilaisuudessa palkittiin elokuvat, jotka olivat saaneet ensi-iltansa Helsingissä 1.10.1949–30.9.1950. Eniten Jusseja keräsi "Katupeilin takana" (5 kappaletta).


title: TV7 Uutiset

text: TV7 Uutiset on kristillinen jäsen- ja tiedotuslehti, joka ilmestyy viisi kertaa vuodessa Taivas TV7:n työn hyväksi. Lehti sisältää ajankohtaista tietoa kanavan toiminnasta, ohjelmista ja ohjelmantekijöistä, kolumnin, haastatteluja sekä henkilökuvia.


title: Muhammad Hussein Tantawi

text: Sotamarsalkka Muhammad Hussein Tantawi Suleiman (usein myös "Mohamed Hussein Tantawi Soliman", lausutaan , ) (s. 31. lokakuuta 1935) on Egyptin armeijan korkeimman neuvoston puheenjohtaja ja samalla Egyptin presidentti de facto. Egyptin presidentti Hosni Mubarak nimitti hänet neuvoston puheenjohtajaksi erotessaan virastaan 11. helmikuuta 2011 laajojen mielenosoitusten aiheuttaman vallankumouksen seurauksena. Mubarakin erotessa valta siirtyi armeijalle, jonka arvojärjestyksessä Tantawi on korkein. Aiemmin neuvoston puheenjohtajana oli presidentti itse.


title: Muhammad Hussein Tantawi

text: Ennen nimittämistään neuvoston puheenjohtajaksi Tantawi työskenteli Egyptin puolustusministerinä vuodesta 1991 asti. Hän säilytti ministerin salkkunsa silloinkin, kun Mubarak vaihtoi Egyptin hallituksen 29. tammikuuta 2011. Yhdysvaltain Egyptin-suurlähettiläs pitää Tantawia uudistusvastaisena ja eronneen presidentin läheisenä liittolaisena. Hän vastustaa kaikkia poliittisia ja taloudellisia uudistuksia. Tantawi on myös Yhdysvaltain läheinen liittolainen. Hän keskusteli lukuisia kertoja Yhdysvaltain puolustusministeri Robert Gatesin kanssa Egyptin vuoden 2011 vallankumouksen aikaan. Tantawi on kertonut Yhdysvalloille estävänsä islamistien valtaanpääsyn.


title: Muhammad Hussein Tantawi

text: Nuubialaista alkuperää oleva Tantawi valmistui sotakoulusta 1. huhtikuuta 1956 ja sittemmin hänet nimitettiin upseeriksi. Hän on osallistunut Israelin vastaiseen sotaan kolmesti: Suezin kriisissä 1956, Kuuden päivän sodassa 1967 ja Jom kippur -sodassa 1973. Tantawi on osallistunut myös Irakin vastaiseen Persianlahden sotaan 1990–91. 20. toukokuuta 1991 Tantawi nimitettiin puolustusministeriksi ja samalla armeijan ylipäälliköksi. Tantawi sai sotamarsalkan arvonimen vuonna 1993. Hän on koulutuksen tasoltaan sotatieteiden maisteri.


title: Jussi-palkinnot 1951

text: Jussi-gaala 1951 järjestettiin 19. marraskuuta 1951 Hotelli Aulangolla Hämeenlinnassa. Elokuvaväki teki matkan omalla Jussi-tunnuksilla varustetulla erikoisjunalla Helsingistä Hämeenlinnaan. Tilaisuudessa palkittiin elokuvat, jotka olivat saaneet ensi-iltansa Helsingissä 1.10.1950–30.9.1951. Eniten Jusseja keräsivät "Radio tekee murron" ja "Gabriel, tule takaisin" (molemmat 3 kappaletta).


title: Şamaxın piirikunta

text: Şamaxın piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 1611 neliökilometriä. Asukkaita on 92 500 henkeä (vuonna 2010).


title: Şamaxın piirikunta

text: Şamaxın piiri sijaitsee Azerbaidžanin keskiosassa. Se rajoittuu pohjoisessa Quban, idässä Xızın ja Qobustanin, etelässä Hacıqabulin sekä lännessä Ağsun ja İsmayıllın piireihin. Pinta-alasta suuri osa on Kaukasuksen itäisimpään osaan kuuluvaa vuoristoa.


title: Şamaxın piirikunta

text: Piirin keskus on Şamaxın kaupunki, josta on 135 kilometriä maan pääkaupunkiin Bakuun. Muita merkittävämpiä paikkakuntia ovat Şəhriyarin, Mədrəsən ja Sabirin taajamat. Kuntia on yhteensä 50 ja kyliä 58. Kaupunkiväestön osuus on 47,3 % (vuonna 2010).


title: Şamaxın piirikunta

text: Seudulla oli aikaisemmin huomattavat venäläis- ja armenialaisvähemmistöt (17,8 ja 15,3 % vuonna 1959). Vuoden 1999 väestönlaskennan mukaan 97,8 % asukkaista on azereja ja 1,2 % turkkilaisia.


title: Şamaxın piirikunta

text: Piirin kautta kulkee Bakusta Georgian rajalle johtava M1-valtatie. Pääelinkeino on karjanhoitoon erikoistunut maatalous. Lisäksi viljellään viljaa ja viinirypäleitä sekä tuotetaan hunajaa.


title: Şamaxın piirikunta

text: Nähtävyyksiin kuuluvat Pirqulun luonnonpuisto, 600-luvulla rakennettu Şamaxın suuri moskeija, Gülüstanin ja Buğurtin linnoitukset sekä lukuisat muut historialliset kohteet.


title: Şamaxın piirikunta

text: Paikallislehtenä ilmestyy "Şirvan".


title: Igor Zakurdajev

text: Igor Valerjevitš Zakurdajev (; s. 26. tammikuuta 1987 Rïdder) on kazakstanilainen alppihiihtäjä.


title: Igor Zakurdajev

text: Zakurdajev on osallistunut maailmancupissa kahteen osakilpailuun, Val Gardenan supersuurpujotteluun ja syöksylaskuun vuonna 2010. Hän oli supersuurpujottelukilpailussa viideskymmenesviides ja syöksyssä 62:s.


title: Igor Zakurdajev

text: Zakurdajev osallistui MM-kisoihin ensimmäistä kertaa vuonna 2009. Tuolloin hän sai parhaan sijoituksensa pujottelusta, jossa hän oli kolmaskymmenesneljäs. Zakurdajev osallistui seuraavan vuoden olympialaisissa viiteen eri lajiin ja oli alppiyhdistetyssä 33:s. Hän voitti Aasian kisoissa 2011 kultaa supersuurpujottelusta ja hopeaa sekä syöksylaskusta että alppiyhdistetystä. Zakurdajev oli saman vuoden MM-kisoissa super-G:ssä kolmaskymmenesviides ja syöksyssä neljäskymmeneskahdes.


title: Anna Berecz

text: Anna Berecz (s. 4. syyskuuta 1988 Budapest) on unkarilainen alppihiihtäjä.


title: Anna Berecz

text: Berecz on osallistunut maailmancupissa viiteen osakilpailuun vuodesta 2007 lähtien, mutta ei ole päässyt maaliin asti yhdessäkään kisassa.


title: Anna Berecz

text: Berecz kilpaili MM-kisoissa ensimmäistä kertaa vuonna 2007, jolloin hän oli pujottelussa neljäskymmenestoinen ja suurpujottelussa viideskymmeneskolmas. Hän sai vuoden 2009 kisoissa parhaan sijoituksensa supersuurpujottelusta, jossa hän oli kolmaskymmenesneljäs. Berecz osallistui Vancouverin olympialaisissa 2010 viiteen lajiin. Hänen paras sijoituksensa kisoissa oli 27. tila alppiyhdistetystä. Berecz sai toistaiseksi parhaan MM-sijoituksensa Garmisch-Partenkirchenissä 2011, kun hän oli 27. superalppiyhdistetyssä.


title: Track Top-40

text: Track Top-40 on Tanskan virallinen top 40 -musiikkilista, jota julkaistaan viikoittain joka torstai. Se aloitti toimintansa vuonna 2007 korvaten aiemmin toimineen "Hitlist"-listan (2001-2007).


title: VG-lista

text: VG-lista on norjalainen levymyyntitilasto, joka listaa muun muassa top 40 -singlet ja top 40 -albumit. Listaa julkaistaan viikoittain "Verdens Gang" -lehdessä sekä radiossa.


title: Johan Clarey

text: Johan Clarey (s. 8. tammikuuta 1981 Annecy) on ranskalainen alppihiihtäjä. Hän edustaa seuratasolla CS Tignesiä.


title: Johan Clarey

text: Clarey on kilpaillut maailmancupissa vuodesta 2003 lähtien. Hän on sijoittunut toiseksi Kvitfjellin syöksylaskussa maaliskuussa 2014 sekä kolmanneksi Val Gardenan syöksylaskukilpailussa vuosina 2009 ja 2013 sekä Kitzbühelin syöksylaskussa tammikuussa 2017 ja supersuurpujottelussa 2019.


title: Johan Clarey

text: Clarey osallistui olympialaisiin ensimmäistä kertaa Vancouverissa 2010. Tuolloin hän oli syöksyssä kahdeskymmenesseitsemäs, mutta keskeytti alppiyhdistetyssä. Clarey sijoittui kahdeksanneksi syöksylaskussa Garmisch-Partenkirchenin MM-kisoissa 2011. Sotšin olympialaisissa 2014 hän oli supersuurpujottelussa 19:s. Beaver Creekin MM-kilpailuissa 2015 hän sijoittui syöksylaskussa 16:nneksi. Pyeongchangin olympialaisissa 2018 hän oli samassa lajissa 18:s.


title: Johan Clarey

text: Johan Clareyn nimissä on maailmancupin nopeusennätys, kun hän vuonna 2013 saavutti Sveitsissä lasketussa Wengenin syöksylaskussa noin 162 kilometrin tuntinopeuden.


title: Roots Radics

text:
Roots Radics myös Roots Radics Band on jamaikalainen reggae-kokoonpano. Yhtye tunnetaan erityisesti säestysryhmänä sekä Greensleeves- levymerkin studiokokoonpanona. Yhtye on säestänyt sekä Roots reggae -tyylin että modernimpia artisteja. Heitä edustavat
Bunny Wailer, Gregory Isaacs,The Meditations, Eek-A-Mouse (esim. "Wa-Do-Dem") ja Yellowman. Roots Radics on tehnyt pitkään yhteistyötä Israel Vibration - lauluyhtyeen kanssa.


title: Roots Radics

text: Yhtyeen varsinaiset jäsenet ovat basisti Errol "Flabba" Holt, kitaristi Eric "Bingyy Bunny" Lamont ja rumpali Lincoln Valentine "Style" Scott. Kosketinsoittaja Steely Johnson on tehnyt säännöllisesti yhteistyötä heidän kanssaan. Roots Radics - yhtyeen läpimurto tapahtui dancehall - artisti Barrington Levyn levytyksillä ja erityisesti tämän albumilla "Bounty Hunter".


title: Roots Radics

text: 9. Lokakuuta 2014 Poliisi löysi "Style" Scottin kuolleena kotoaan sen jälkeen, kun sieltä oli ilmoitettu kuullun laukauksia.


title: Ağsun piirikunta

text: Ağsun piirikunta (, ) on paikallishallintoalue Azerbaidžanissa. Vuonna 1943 perustetun piirin pinta-ala on 1020 neliökilometriä. Asukkaita on 70 700 henkeä (vuonna 2010).


title: Ağsun piirikunta

text: Ağsun piiri sijaitsee Azerbaidžanin keskiosassa. Se rajoittuu idässä Şamaxın, kaakossa Hacıqabulin, etelässä Kürdəmirin ja luoteessa İsmayıllın piireihin. Ağsun piirin pohjoisosa kuuluu Kaukasusvuoristoon ja sen reuna-alueeseen, eteläosa on tasankoa.


title: Ağsun piirikunta

text: Piirin keskus on Ağsun kaupunki, josta on 162 kilometriä maan pääkaupunkiin Bakuun. Kuntia on yhteensä 59 ja kyliä 78. Kaupunkiväestön osuus on 27,9 % (vuonna 2010). Vuoden 1999 väestönlaskennan mukaan asukkaista 99,0 % on azereja ja 0,8 % lezgejä.


title: Ağsun piirikunta

text: Piirin kautta kulkee Bakusta Georgian rajalle johtava M1-valtatie. Seudun pääelinkeino on maatalous, joka on erikoistunut viljan, puuvillan, hedelmien ja vihannesten viljelyyn sekä karjanhoitoon. Teollisuutta edustaa kaksi hedelmämehuja tuottavaa yritystä.


title: Ağsun piirikunta

text: Paikallislehtenä ilmestyy "Ağsu".


title: Yngvar Bryn

text: Yngvar Bryn (17. joulukuuta 1881 Kristiansand – 30. huhtikuuta 1947 Oslo) oli norjalainen taitoluistelun olympiamitalisti, pikajuoksija ja tuomari pika- ja taitoluistelussa.


title: Yngvar Bryn

text: Pariluistelussa vaimonsa Alexia Brynin (o.s. Schøien) kanssa kilpaillut Bryn voitti olympiahopeaa Antwerpenin kesäolympialaisista 1920. MM-kilpailuista Brynit saavuttivat hopeaa vuonna 1923 ja pronssia vuonna 1912. Norjan mestaruuden pari voitti kymmenen kertaa. Myöhemmällä iällään Bryn osallistui tuomarina Lake Placidin vuoden 1932 talviolympialaisten pikaluisteluun ja taitoluisteluun.


title: Yngvar Bryn

text: Ennen taitoluistelussa menestymistään Bryn kilpaili pikajuoksussa. Hän osallistui Pariisin vuoden 1900 kesäolympialaisten 200 ja 400 metrin juoksuihin karsiutuen molemmilla matkoilla heti alkuerissä.


title: Adama Tamboura

text: Adama Tamboura (s. 18. toukokuuta 1985 Bamako, Mali) on malilainen jalkapalloilija. Laitapuolustajana pelaava Tamboura edustaa Veikkausliigan FC Interiä.


title: Adama Tamboura

text: Tamboura on edustanut Malia vuodesta 2004 lähtien. Hänet valittiin ensimmäisiin arvokisoihinsa vuoden 2004 kesäolympialaisiin Malin joukkueeseen. Tamboura on pelannut myös viidesti Afrikan-mestaruuskisoissa, vuosina 2008, 2010, 2012, 2013 ja 2015.


title: GfK Entertainment

text: GfK Entertainment (vuoteen 2014 asti Media Control AG) kerää tiedot virallisten musiikkilistojen kokoamista varten Saksassa. Näihin kuuluvat muun muassa top-100 single- ja albumilistat. Viralliset listat julkaistaan viikoittain useissa eri julkaisuissa internetissä ja televisiossa.


title: Heikki Kokko

text: Heikki Sakarias Kokko (6. heinäkuuta 1926 Lappee – 3. marraskuuta 2013 Lappeenranta) oli suomalainen poliitikko ja kansanedustaja. Hänen puolueensa oli Suomen Keskusta.


title: Heikki Kokko

text: Kokko toimi kahden vaalikauden ajan Kymen läänin vaalipiirin kansanedustajana vuosina 1983–1991. Hän ei enää asettunut ehdolle vuoden 1991 eduskuntavaaleihin. Kokko oli varsinaisena jäsenenä kahdessa eduskunnan valiokunnassa, puolustusasiainvaliokunnassa ja laki- ja talousvaliokunnassa, ja toisella kansanedustajakaudellaan hän toimi jälkimmäisen puheenjohtajana.


title: Heikki Kokko

text: Poliittisella urallaan Kokko toimi myös presidentin valitsijamiehenä vuoden 1982 presidentinvaalissa sekä Lappeen ja Lappeenrannan kunnallispolitiikassa. Vuosina 1978–1982 hän oli Lappeenrannan kaupunginhallituksen puheenjohtaja.


title: Heikki Kokko

text: Kokko syntyi maanviljelijäperheeseen ja oli itsekin varsinaiselta ammatiltaan maanviljelijä. Hän toimi vuosina 1982–1991 MTK:n johtokunnan jäsenenä. Hänen muihin politiikan ulkopuolisiin luottamustehtäviinsä kuuluivat muun muassa Eläkeliiton hallituksen jäsenyys ja varapuheenjohtajuus sekä Kirkkohallituksen jäsenyys. Kokko sai vuonna 1981 kunnallisneuvoksen arvonimen.


title: Heikki Kokko

text: Kokko oli kahdesti naimisissa ja hänellä on kaksi poikaa.


title: Samba Sow

text: Samba Sow (s. 29. huhtikuuta 1989 Bamako, Mali) on malilainen jalkapalloilija. Keskikentällä pelaava Sow edustaa ranskalaisseura RC Lensia.


title: Samba Sow

text: Sow on edustanut vuodesta 2006 lähtien ranskalaista RC Lensia. Hän pelasi aluksi joukkueen reservijoukkueessa vuosina 2006–2009. Tammikuussa 2009 Sow siirtyi Lensin edustukseen, jossa hän pelasi aluksi vain yhden ottelun avauskaudellaan. Toisella kaudellaan Sow oli pelaamassa 31 sarjaottelussa, joissa hän onnistui kerran maalinteossa.


title: Samba Sow

text: Sow on edustanut Malia vuodesta 2009 lähtien. Hänet valittiin ensimmäisiin arvokisoihinsa vuoden 2010 Afrikan-mestaruuskisoihin.


title: Jussi-palkinnot 1959

text: Jussi-gaala 1959 järjestettiin 18. marraskuuta 1959 Helsingin Kalastajatorpalla. Tilaisuudessa palkittiin elokuvat, jotka olivat saaneet ensi-iltansa Helsingissä 1. lokakuuta 1958 – 30. syyskuuta 1959. Eniten palkintoja keräsi "Punainen viiva" (5 kappaletta).


title: Göyçayn piirikunta

text: Göyçayn piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 682,5 neliökilometriä. Asukkaita on 109 800 henkeä (vuonna 2010).


title: Göyçayn piirikunta

text: Göyçayn piiri sijaitsee Azerbaidžan keskiosassa Kaukasusvuoriston reuna-alueella. Se rajoittuu pohjoisessa Qəbələn ja İsmayıllın, kaakossa Kürdəmirin, etelässä Ucarin ja lännessä Ağdaşin piireihin.


title: Göyçayn piirikunta

text: Piirin keskus on Göyçayn kaupunki, josta on 226 kilometriä maan pääkaupunkiin Bakuun. Kuntia on yhteensä 41 ja kyliä 55. Kaupunkiväestön osuus on 32,6 % (vuonna 2010). Vuoden 1999 väestönlaskennan mukaan asukkaista 98,6 % on azereja ja 1,0 % lezgejä.


title: Göyçayn piirikunta

text: Piirin kautta kulkee Bakusta Georgian rajalle johtava M1-valtatie. Seudun pääelinkeino on maatalous, joka on erikoistunut viljan ja hedelmien viljelyyn, karjanhoitoon sekä silkin tuotantoon. Göyçayn kaupungissa on elintarviketeollisuutta, tiilitehdas ja ompelimo.


title: Göyçayn piirikunta

text: Paikallislehtenä ilmestyy "Göyçay".


title: Roger Turner

text: Roger Felix Turner (3. maaliskuuta 1901 Milton, Massachusetts – 29. lokakuuta 1993 Walpole, Massachusetts) oli yhdysvaltalainen taitoluistelija ja kaksinkertainen MM-mitalisti.


title: Roger Turner

text: Turner voitti miesten yksinluistelun MM-hopeaa vuosina 1930 ja 1931. Molemmilla kerroilla hän hävisi itävaltalaiselle Karl Schäferille. Lisäksi hän oli kahdesti viides. Talviolympialaisissa Turner kilpaili kahdesti: Vuonna 1928 Sankt Moritzissa hän oli kymmenes ja vuonna 1932 Lake Placidissa kuudes. Pohjois-Amerikan mestaruuskilpailuista Turner voitti kaksi hopeamitalia, ja Yhdysvaltain-mestaruuskilpailuista hän saavutti kuusi mestaruutta ja kaksi hopeasijaa.


title: Etyyli-tert-butyylieetteri

text:
Etyylitertiääributyylieetteri, etyyli-tert-butyylieetteri eli ETBE (CHO) on normaaliolosuhteissa olomuodoltaan väritön, helposti syttyvä neste, jonka moolimassa on 102,18 g/mol, sulamispiste −94 °C, kiehumispiste 70–73 °C, tiheys 0,75 g/cm (vesi = 1,0 g/cm), leimahduspiste −19 °C c.c., itsesyttymislämpötila 375 °C ja CAS-numero 637-92-3. Aine liukenee huonosti veteen 25 °C:n lämpötilassa eli 1,2 g/100 ml.
Aineesta käytetään myös nimiä "2-etoksi-2-metyylipropaani" ja "etyyli-1,1-dimetyylietyylieetteri".


title: Etyyli-tert-butyylieetteri

text: Etyylitertiääributyylieetteriä voidaan käyttää bensiinissä lisäaineena. Se toimii tällöin oksygenaattina eli hapettimena parantamassa bensiinin palamista ja vähentämällä pakokaasupäästöistä mm. hiilimonoksidin (CO) määrää.


title: Etyyli-tert-butyylieetteri

text: Ainetta voidaan valmistaa 2-metyylipropeenin (CH) ja etanolin (CHOH) reagoidessa keskenään happaman ioninvaihtohartsin katalysoidessa reaktiota.


title: Jussi-palkinnot 1958

text: Jussi-gaala 1958 järjestettiin 18. marraskuuta 1958 Helsingin Lallukan taiteilijakodin kokoussalissa. Tilaisuudessa palkittiin elokuvat, jotka olivat saaneet ensi-iltansa Helsingissä 1.10.1957–30.9.1958. Jusseja jaettiin poikkeuksellisen vähän – ainoastaan neljä kappaletta. Se jakaa vuoden 1968 kanssa niukimman patsasten jakomäärän.


title: Gary Payton

text: Gary Dwayne Payton (s. 23. heinäkuuta 1968 Oakland, Kalifornia) on yhdysvaltalainen aktiiviuransa lopettanut koripalloilija ja olympiavoittaja.


title: Gary Payton

text: Payton pelasi yliopistokoripalloa Oregonin yliopistossa vuosina 1986–1990. Hän osallistui NBA:n varaustilaisuuteen, jossa Seattle SuperSonics varasi hänet koko varaustilaisuuden toisena pelaajana. Vuonna 1996 hänet valittiin ksi. Payton edusti seuraa helmikuuhun 2003 asti, jolloin hänet myytiin Milwaukee Bucksille. Hän edusti seuraa loppukauden, kunnes siirtyi Los Angeles Lakersiin.


title: Gary Payton

text: Payton pelasi Lakersissa yhden kauden ajan, jonka jälkeen seura myi hänet Boston Celticsille. Kauden 2004–2005 hän aloitti Bostonissa, mutta helmikuussa 2005 seura vaihtoi hänet Atlanta Hawksin kanssa pelaajiin. Atlanta luopui Paytonin pelioikeuksista jo viikon päästä ja hän palasi loppukaudeksi Bostoniin. Kaudet 2005–2007 Payton pelasi Miamissa, jossa hän voitti ainoan NBA-mestaruutensa vuonna 2006.


title: Jussi-palkinnot 1964

text: Jussi-gaala 1964 järjestettiin 31. toukokuuta 1964 Helsingin ravintola Vaakunassa. Tilaisuudessa palkittiin vuoden 1963 ensi-illat. Kaikki voittajat olivat miehiä eikä yhtään naisosan esittäjää palkittu. Eniten Jusseja keräsi "Sissit" (neljä).


title: Jussi-palkinnot 1964

text: Gaalassa jaettiin ainoan kerran Jussi vuoden lupaavimmasta esikoistyöstä sekä viimeisen kerran palkinnot parhaasta vapaa-aiheisesta lyhytelokuvasta ja parhaasta tilauslyhytelokuvasta.


title: Uinti kesäolympialaisissa 1952 – miesten 4 × 200 metrin vapaauintiviesti

text: Miesten 4 × 200 metrin vapaauintiviestiin Helsingin olympiakisoissa osallistui 17 joukkuetta yhteensä 74 uimarin voimin. Kilpailu suoritettiin kahdessa vaiheessa. Välieriä ei ollut, vaan alkukilpailun kahdeksan nopeinta joukkuetta selvisi suoraan loppukilpailuun. Vaihdot alku- ja loppukilpailun välissä olivat sallittuja ilman rajoituksia. Näin ollen esimerkiksi Yhdysvallat vaihtoi loppukilpailuun koko miehistön. Kilpailu käytiin 28.–29. heinäkuuta Helsingin uimastadionilla.


title: Vanhemmuuden tukeminen

text: Vanhemmuuden tukeminen on vanhempien rohkaisemista toimimaan lapsilleen auktoriteettina ja huoltajana. Tukemisen keskeisiä osa-alueita ovat vanhemman ja lapsen välinen vuorovaikutus ja perushoito. Vanhemmuuden tukeminen on osa varhaiskasvattajien työtä.


title: Qazaxin piirikunta

text: Qazaxin piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 1020 neliökilometriä. Asukkaita on 89 500 henkeä (vuonna 2010).


title: Qazaxin piirikunta

text: Qazaxin piiri sijaitsee Azerbaidžan länsiosassa Pienen Kaukasuksen reuna-alueella. Se rajoittuu pohjoisessa ja idässä Ağstafan piiriin, etelässä ja lännessä Armeniaan sekä luoteessa Georgiaan. Piiriin kuuluvat Barxudarlın ja Yuxarı Əskiparan eksklaavit ovat olleet Vuoristo-Karabahin sodasta lähtien Armenian hallussa.


title: Qazaxin piirikunta

text: Piirin keskus on Qazaxin kaupunki, josta on 470 kilometriä maan pääkaupunkiin Bakuun. Kuntia on yhteensä 22 ja kyliä 34. Kaupunkiväestön osuus on 23,3 % (vuonna 2010). Vuoden 1999 väestönlaskennan mukaan 99,5 % piirin asukkaista on azereja.


title: Qazaxin piirikunta

text: Piirin kautta kulkee Bakun ja Tbilisin välinen rautatie sekä Bakusta Georgian rajalle johtava M1-valtatie. Seudun pääelinkeino on maatalous, joka on erikoistunut viljan, vihannesten, viinirypäleiden ja rehukasvien viljelyyn sekä karjanhoitoon ja hunajan tuotantoon.


title: Qazaxin piirikunta

text: Nähtävyyksiin kuuluvavat kotiseutumuseo, taidegalleria, runoilija Səməd Vurğunin museo Yuxarı Salahlın kylässä, Molla Pənah Vaqifin ja Molla Vəli Vidadin museo, vuonna 1910 pystytetty opettajaseminaarin rakennus, muinaiset asuin- ja hautapaikat, linnoituslaitteet, kivisillat ja moskeijat sekä Aveyvuorella sijaitseva armenialainen kirkko.


title: Qazaxin piirikunta

text: Paikallislehtenä ilmestyy "Göyəzən".


title: Vatanen

text: Vatanen voi tarkoittaa seuraavia henkilöitä:


title: Peter J. Taylor

text: Peter James Taylor (s. 21. maaliskuuta 1944 Tring, Hertfordshire, Yhdistynyt kuningaskunta) on englantilainen maantieteilijä. Hän on toiminut poliittisen maantieteen professorina Newcastlen yliopistossa vuosina 1970–1996 ja maantieteen professorina Loughborough'n yliopistossa vuodesta 1996. Taylor on "Globalization and World Cities Research Network" -verkoston perustaja ja puheenjohtaja. Hän on kirjoittanut yli 300 julkaisua, joista yli 60 käännetty englannista muille kielille. Syyskuussa 2010 Taylor nimitettiin maantieteen professoriksi Northumbrian yliopistoon.


title: Hasta que el dinero nos separe

text: Hasta que el dinero nos separe on meksikolainen telenovela, joka julkaistiin alun perin vuonna 2009. Pääosissa näyttelee Itati Cantoral ja Pedro Fernandes.


title: Matti Remes (kirjailija)

text: Matti Remes (s. 21. helmikuuta 1955 Mänttä) on suomalainen kirjailija ja graafikko. Remes asuu perheineen Espoon Tapiolassa.


title: Matti Remes (kirjailija)

text: Remes kirjoitti ylioppilaaksi Mäntän yhteiskoulusta 1975 ja valmistui Mainosgraafikkojen koulusta 1980. Hän on suunnitellut mainontaa ja pakkauksia yritystensä Mainostoimisto Matti Remes Oy ja Designtoimisto Packart Oy puitteissa.


title: Matti Remes (kirjailija)

text: Remes on julkaissut useita rikosromaaneja. Kirjojen päähenkilö on Ruben Waara -niminen mies, jolla on aikuinen tytär ja hänen kauttaan kaksi pientä lastenlasta. Kirjojen tapahtumat sijoittuvat Hankoon.


title: Matti Remes (kirjailija)

text: Remes on julkaissut kymmenen pilapiirroskirjaa ja hänen pilapiirroksiaan on julkaistu useisa lehdissä ja Suomen lisäksi myös Yhdysvalloissa ja Englannissa.


title: Souleymane Diamoutene

text: Souleymane Diamoutène (s. 30. tammikuuta 1983 Sikasso, Mali) on malilainen jalkapalloilija. Puolustajana pelaava Diamoutène edustaa Serie B:ssä Pescaraa, jossa hän on lainalla italialaisesta Leccestä.


title: Souleymane Diamoutene

text: Diamoutène on viettänyt koko ammattilaisuransa Italiassa, jonne hän siirtyi vuonna 1999. Sitä ennen Diamoutène pelasi kotimaassaan Djoliban junioreissa.


title: Souleymane Diamoutene

text: Diamoutène pelasi kaksi kautta Serie C1 tasolla Lucchesen riveissä. Hän kävi toisella kaudella pelaamassa lainasopimuksen myötä Serie A:ta Perugiassa.


title: Souleymane Diamoutene

text: Kesällä 2004 Diamoutène siirtyi Lecceen, jossa hän kuului pääosin joukkueen vakiotoppareihin. Tammikuussa 2009 Diamoutène lainattiin loppukaudeksi Rooman riveihin, jossa hän pelasi vain neljä ottelua. Diamoutène lainattiin toistamiseen toiseen seuraan, tällä kertaa Serie A:han noussut Bari teki hänen kanssaan vuoden mittaisen lainasopimuksen. Kauden aikana hän pelasi kuitenkin vain kolme ottelua.


title: Souleymane Diamoutene

text: Diamoutène palasi kaudeksi 2010–2011 takaisin Lecceen, jossa hän ei kyennyt saamaan peliaikaa toistamiseen. Hänet lainattiin tammikuussa 2011 loppukaudeksi Serie B:n Pescaraan.


title: Souleymane Diamoutene

text: Diamoutène on edustanut Malia vuodesta 2003 lähtien. Hänet valittiin ensimmäisiin arvokisoihinsa vuoden 2004 Afrikan-mestaruuskisoihin. Sittemmin Diamoutène on edustanut Malia myös vuosien 2008 ja 2010 Afrikan-mestaruuskisoissa.


title: Ağstafan piirikunta

text: Ağstafan piirikunta (, ) on paikallishallintoalue Azerbaidžanissa. Vuonna 1990 perustetun piirin pinta-ala on 1504 neliökilometriä. Asukkaita on 80 500 henkeä (vuonna 2010).


title: Ağstafan piirikunta

text: Ağstafan piiri sijaitsee Azerbaidžan luoteisosassa Kurajoen laaksossa. Se rajoittuu pohjoisessa Georgiaan, idässä Tovuzin ja lounaassa Qazaxin piireihin sekä etelässä Armeniaan.


title: Ağstafan piirikunta

text: Piirin keskus on Ağstafan kaupunki, josta on 461 kilometriä maan pääkaupunkiin Bakuun. Toinen huomattavampi paikkakunta on Vurğunin taajama. Kuntia on yhteensä 24, taajamia 9 ja kyliä 29. Kaupunkiväestön osuus on 25,0 % (vuonna 2010). Vuoden 1999 väestönlaskennan mukaan asukkaista 99,0 % on azereja ja 0,6 % turkkilaisia.


title: Ağstafan piirikunta

text: Piirin kautta kulkee Bakun ja Tbilisin välinen rautatie sekä Bakusta Georgian rajalle johtava M1-valtatie. Seudun pääelinkeino on maatalous, joka on erikoistunut viljan viljelyyn.


title: Ağstafan piirikunta

text: Nähtävyyksiin kuuluvat muinaiset asuinpaikat, Tatlın armenialainen kirkko, Haçavuoren keskiaikainen rakennelma ja Kolxələflin kylän kaivo. Kurajoen pohjoispuolella sijaitsee Qarayazın luonnonpuisto.


title: Ağstafan piirikunta

text: Paikallislehtenä ilmestyy "Ağstafa".


title: Antonina

text: Antonina (s. noin 484?, k. 565 jälkeen) oli itäroomalaisen sotapäällikkö Belisariuksen vaimo.


title: Antonina

text: Antoninan isä ja isoisä olivat kummatkin kilpa-ajajia Konstantinopolissa ja Thessalonikissa. Hän oli ammatiltaan näyttelijä kuten äitinsäkin. Antonina meni naimisiin sotapäällikkö Belisariuksen kanssa ja he saivat yhden tyttären, Joanninan. Aikalaishistorioitsija Prokopioksen mukaan hänellä oli monta lasta aikaisemmista avioliitoista, mukaan lukien poika Photius ja tytär, joka meni naimisiin erään Ildigerin kanssa. Vuonna 540 eräs Sergius kosiskeli Antoninan lapsenlasta. Jossakin vaiheessa Antoninasta tehtiin patriisi.


title: Antonina

text: Prokopios väittää, että Antonina eli hurjastelevaa elämää, jota rajoitti vain pelko keisarinna Theodorasta, joka oli hänen vanha ystävänsä. Prokopioksen mukaan Antonina oli Theodoran agentti ja vaikuttamassa muun muassa paavi Silveriuksen syrjäyttämiseen vuonna 537 ja Johannes Kappadokialaisen erottamiseen. Prokopios väittää myös, että Belisariuksen adoptoimasta Theodosiuksesta tuli Antoninan rakastaja ja historioitsija kuvaakin heidän suhdettaan yksityiskohtaisesti teoksessaan "Salattu historia". Prokopioksen mukaan Antonina kannatti miestään, mutta piti tätä valtansa alla. Suurin osa Antoninan irstailuista kertovista tarinoista on kuitenkin varmasti liioiteltua.


title: Antonina

text: Antonina oli mukana monilla Belisariuksen sotaretkillä. Hän seurasi miestään Pohjois-Afrikan sotaretkelle vuonna 533. Hän oli myös Roomassa vuonna 537 miehensä kanssa kun gootit piirittivät kaupunkia. Myöhemmin samana vuonna Belisarius lähetti hänet turvaan Napoliin, missä hän yhdessä Prokopioksen kanssa auttoi kokoamaan laivaston ja tarvikkeita Belisariuksen sotajoukkojen avuksi. Antonina pysyi luultavasti miehensä kanssa Italiassa vuoteen 540 asti, jolloin hän palasi Belisariuksen kanssa Konstantinopoliin.


title: Antonina

text: Antonina ei aluksi seurannut miestään sotaretkelle sassanideja vastaan vuonna 541 mutta liittyi häneen myöhemmin. Prokopioksen mukaan Antoninan ja Belisariuksen välit olivat kylmät Theodosiuksen takia ja Belisarius antoi jopa pidättää vaimonsa. Theodoran käskystä Belisarius vapautti Antoninan, joka myöhemmin pelasti Belisariuksen, kun tämä oli joutunut epäsuosioon. Prokopioksen mukaan Antonina kuitenkin vastusti Belisariuksen nimittämistä idän joukkojen komentoon magister militum per Orientemiksi, koska tämä oli loukannut häntä.


title: Antonina

text: Antonina oli Belisariuksen mukana Italian sotaretkellä 540-luvulla. Vuonna 548 Belisarius lähetti hänet Konstantinopoliin pyytämään vahvistuksia. Theodora oli kuitenkin kuollut äskettäin ja Antonina pyysi keisari Justinianusta kutsumaan Belisariuksen kotiin. Vuonna 549 Antonina rikkoi Joanninan ja Theodoran lapsenlapsen Anastasiuksen kihlauksen.


title: Antonina

text: Antonina kuoli joskus vuoden 565 jälkeen.


title: Whiteout – kuolema jäätiköllä

text: Whiteout – kuolema jäätiköllä on 11. syyskuuta 2009 ensi-iltansa saanut yhdysvaltalainen trilleri. Elokuva perustuu vuoden 1998 sarjakuvaan Whiteout. Elokuvan ohjasi Dominic Sena ja tuotti Warner Bros. -tuotantoyhtiö. Elokuvan pääosissa näyttelevät Kate Beckinsale, Gabriel Macht, Columbus Short ja Tom Skerritt.


title: Whiteout – kuolema jäätiköllä

text: Whiteout sai kriitikoilta murska-arvostelut. Se äänestettiin vuoden 2009 kahdeksanneksi huonoimmaksi elokuvaksi. Elokuva sai Rotten Tomatoes -sivustolta 7 % hyväksynnän ja keskimäärin 3,5/10 pistettä. Vertailun vuoksi Metacritic-sivusto antoi elokuvalle 19 arvostelun perusteella 28/100 pistettä.


title: Axel Ehnström

text: Axel Ehnström (s. 23. lokakuuta 1990 Kirkkonummi) on suomenruotsalainen laulaja-lauluntekijä.


title: Axel Ehnström

text: Hän voitti vuonna 2011 Suomen euroviisukarsinnan Paradise Oskar -taiteilijanimellä esittämällään kappaleella ”Da Da Dam”. Saksan Düsseldorfissa järjestetyissä Euroviisuissa hän selviytyi semifinaalista finaaliin, jossa jäi 21. sijalle. Eurooppalaiset median edustajat valitsivat Paradise Oskarin vuoden 2011 viisujen suosikiksi ja hänelle myönnettiin parhaan ja suosituimman viisuedustajan Marcel Bezencon -palkinto finaalipäivänä 14. toukokuuta 2011. Taiteilijanimi Paradise Oscar tulee Astrid Lindgrenin kirjasta Rasmus ja kulkuri.


title: Axel Ehnström

text: Evitskogista kotoisin olevalla Paradise Oskarilla on levytyssopimus Warner Music Finlandin kanssa, ja hänen ensimmäinen albuminsa "Sunday Songs" julkaistiin 4. toukokuuta 2011.


title: Axel Ehnström

text: Euroviisujen jälkeen Ehnström on tehnyt pääasiassa kappaleita muille artisteille, kuten Pete Parkkoselle, Mollylle, Anna Abreulle ja Isac Elliotille. Hän on Elements Musicin listoilla sanoittajana ja säveltäjänä. Ehnström laulaa Lost Frequenciesin "Less Is More" -albumin ”All Or Nothing” -kappaleella.


title: Streng

text: Streng on muun muassa seuraavien henkilöiden sukunimi:


title: Hans Georg Klamroth

text: Johannes ”Hans” Georg Klamroth (12. lokakuuta 1898, Halberstadt – 26. elokuuta 1944) oli tietoinen kaukaisen sukulaisensa ja vävynsä everstiluutnantti Bernhard Klamrothin kautta Adolf Hitlerin salamurhayrityksestä.


title: Hans Georg Klamroth

text: Kun pommi Wolfsschanzessa Itä-Preussissa 20. heinäkuuta 1944 ei surmannut Hitleriä, Klamroth pidätettiin ja Volksgerichtshofissa 15. elokuuta järjestetyn näytösoikeudenkäynnin jälkeen hänet tuomittiin kuolemaan, koska hän ei ollut paljastanut salajuonta. Hänet surmattiin Plötzenseen vankilassa Berliinissä 26. elokuuta.


title: Hans Georg Klamroth

text: Liikemies Klamroth oli alkujaan kansallissosialismin kannattaja ja kansallissosialistisen puolueen ja SS:n jäsen. Hän palveli myös majurina reservissä Wehrmachtin tiedustelu-upseerina.


title: Hans Georg Klamroth

text: Hänen tyttärensä, televisiotoimittaja Wibke Bruhns (s. 1938) on julkaissut isänsä elämäkerran 2004. Kirja, "Meines Vaters Land" (suom. "Isäni maa", Siltala, 2010) herätti paljon keskustelua.


title: Tovuzin piirikunta

text: Tovuzin piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 1942 neliökilometriä. Asukkaita on 159 000 henkeä (vuonna 2010).


title: Tovuzin piirikunta

text: Tovuzin piiri sijaitsee Azerbaidžan luoteisosassa Kurajoen laaksossa. Se rajoittuu pohjoisessa Georgiaan ja Samuxin piiriin, idässä Şəmkirin ja etelässä Gədəbəyn piireihin, lounaassa Armeniaan ja luoteessa Ağstafan piiriin.


title: Tovuzin piirikunta

text: Piirin keskus on Tovuzin kaupunki, josta on 439 kilometriä maan pääkaupunkiin Bakuun. Toinen merkittävämpi paikkakunta on Qovlarin taajama. Kuntia on yhteensä 62 ja kyliä 102. Kaupunkiväestön osuus on 17,0 % (vuonna 2010). Vuoden 1999 väestönlaskennan mukaan 99,5 % asukkaista on azereja.


title: Tovuzin piirikunta

text: Piirin kautta kulkee Bakun ja Tbilisin välinen rautatie sekä Bakusta Georgian rajalle johtava M1-valtatie. Seudun pääelinkeino on maatalous, joka on erikoistunut perunan viljelyyn.


title: Tovuzin piirikunta

text: Paikallislehtenä ilmestyy "Tovuz".


title: Suomen keskiaikaseura

text: Suomen keskiaikaseura ry eli Aarnimetsän paronikunta on suomalainen keskiajan ja renessanssin harrastajien yhdistys. Seura on osa kansainvälistä historianelävöittäjien Society for Creative Anachronism -järjestöä. SCA tutkii keskiaikaa ja elävöittää romantisoitua kuvaa tästä aikakaudesta.


title: Suomen keskiaikaseura

text: Seuran jäsenyhdistykset ovat Hämeen keskiaikaseura ry (Hämeenlinna, Tampere, Valkeakoski), Keskiaikaseura Hukka ry (pääkaupunkiseutu), Keskiaikaseura Miehonlinna ry (Kouvola, Valkeala, Kuusankoski), Kotkan keskiaikaseura ry (Kotka), Oulun keskiaikaseura ry (Oulu), Turun keskiaikaseura Unikankare ry (Turku) ja Peräpohjolan keskiaikaseura ry (Tornio).


title: Samuxin piirikunta

text: Samuxin piirikunta (, ) on paikallishallintoalue Azerbaidžanissa. Vuonna 1992 perustetun piirin pinta-ala on 1455 neliökilometriä. Asukkaita on 53 900 henkeä (vuonna 2010).


title: Samuxin piirikunta

text: Samuxin piiri sijaitsee Azerbaidžan luoteisosassa Kumajoen laaksossa. Se rajoittuu pohjoisessa Georgiaan ja Qaxin piiriin, idässä Yevlaxin ja Goranboyn piireihin, etelässä Göygölin piiriin ja Gəncən kaupunkiin sekä lännessä Şəmkirin ja Tovuzin piireihin.


title: Samuxin piirikunta

text: Piirin keskus on Samuxin kaupunki (vuoteen 2008 saakka Nəbiağalın taajama), josta on 362 kilometriä maan pääkaupunkiin Bakuun. Kuntia on yhteensä 35, taajamia 6 ja kyliä 30. Kaupunkiväestön osuus on 38,2 % (vuonna 2010). Vuoden 1999 väestönlaskennan mukaan asukkaista 96,7 % on azereja, 1,7 % kurdeja ja 1,2 % turkkilaisia.


title: Samuxin piirikunta

text: Tärkein elinkeino on maanviljely, joka on erikoistunut puuvillan, viljan, vihannesten ja viinirypäleiden viljelyyn sekä karjanhoitoon. Lisäksi on elintarvike- ja tarkennustarviketeollisuutta.


title: Samuxin piirikunta

text: Seudulla on harvinaisen "pinus eldarica" -mäntylajin suojelemiseksi perustettu luonnonpuisto.


title: Samuxin piirikunta

text: Paikallislehtenä ilmestyy "Yeni Samux" (”Uusi Samux”).


title: Bibi Aisha

text: Bibi Aisha on afganistanilainen nainen kuvassa, jolla Jodi Bieber on voittanut World Press Photo -valokuvakilpailun. Kuva julkaistiin Timen kannessa 29.7.2010. Bibi Aishan mies silpoi vaimonsa kasvot Taleban-komentajan käskystä rangaistukseksi siitä, että vaimo pakeni väkivaltaisen miehensä luota. Bibi Aisha oli kuvaushetkellä 18-vuotias.


title: Mohori

text: Mohori on eräs kambodžalaista musiikkia esittävä yhtyetyyppi. Siihen kuuluu yleensä ksylofoneja, bambuhuiluja ja jousisoittimia kuten viuluja. Toisinaan mukana on myös harppuja ja vasaroilla soitettava dulcimer.


title: Mohori

text: Toisin kuin rituaalimusiikiksi syntynyt pinpeat, mohorien soittama musiikki on maallista. Teemat vaihtelevat kehtolauluista rakkauslauluihin, ja mukana on usein laulusolisti. Mohorit esiintyvät kuninkaallisissa juhlissa, tanssien säestyksenä ja konserteissa.


title: Roxy Music (albumi)

text: Roxy Music on brittiläisen Roxy Music -yhtyeen 16. kesäkuuta 1972 julkaistu esikoisalbumi. Levyllä yhdistyvät 1950-luvun rock sekä avaruusajan elektroniikka. Levyn kaikki kappaleet ovat solisti Bryan Ferryn käsialaa. Albumilla on sanottu olleen suuri vaikutus musiikkiin vuonna 1972, ja levyä pidetään edelleen yhtenä kaikkien aikojen innovatiivisimmista ja jännittävimmistä esikoisalbumeista.


title: Roxy Music (albumi)

text: Albumi ylsi Britannian albumilistalla sijalle kymmenen syyskuussa 1972. Single ”Virginia Plain” nousi sijalle 4 – tosin kyseistä kappaletta ei ollut levyn alkuperäispainoksessa. Graham Simpson erosi yhtyeestä albumin äänitysten ja julkaisun välissä, ja lauluäänensä menettänyt Bryan Ferry joutui sairaalahoitoon.


title: Roxy Music (albumi)

text: Levyn kansi on saanut vaikutteita 1950-luvulta, ja siinä poseeraa huippumalli Kari-Ann Muller.


title: Roxy Music (albumi)

text: "Roxy Music" -albumin on sanottu määrittäneen uudelleen rockmusiikin rajat ja sijoittuvan musiikillisen primitivismin ja taiderockin kunnianhimoisuuden välimaastoon. Allmusic-sivuston Stephen Thomas Erlewinen mukaan yhtye korvasi tuolloiset tekniset puutteensa rajattomalla mielikuvituksellaan ja levyn on sanottu olevan ”mahtava seikkailu”. Albumin tuotti entinen King Crimson -yhtyeen jäsen Peter Sinfield, mikä toi albumille vaikutteita kyseiseltä yhtyeeltä.


title: Roxy Music (albumi)

text: Albumi nauhoitettiin Lontoon Command Studiosissa 14.–29. maaliskuuta 1972 yhdessä Peter Sinfieldin kanssa. Äänitykset maksoivat 5 000 puntaa. Miksaus alkoi maanantaina 3. huhtikuuta ja päättyi perjantaina 7. huhtikuuta. Levy-yhtiö Island Records ilmoitti suostumisestaan albumin julkaisuun 2. toukokuuta. Basisti Graham Simpson erosi yhtyeestä äänitysten ja julkaisun, 16. toukokuuta, välillä. Syynä tähän olivat masennus, henkinen romahdus sekä kiinnostus sufilaisuuteen. Simpsonia tuli korvaamaan BBC:n John Peelin isännöimää radio-ohjelmaa "Sounds of the Seventies" varten Rik Kenton.


title: Roxy Music (albumi)

text: Nopea, glam rock -tyylinen avausraita ”Re-Make/Re-Model” on saanut vaikutteita Derek Boshierin maalauksesta Re-Think/Re-Entry ja siinä toistetaan brittiläistä auton rekisteritunnusta CPL593H. Kappaleen on sanottu muistuttavan perinteistä rockia aina siihen asti, kunnes Brian Enon syntetisaattori tulee mukaan. Sitä seuraavassa ”Ladytronissa” yhdistyvät modernit ja klassiset instrumentit, joille avaruusaluksen laskeutumista muistuttavat äänet luovat taustakulissin. Bryan Ferryn lauluääntä on verrattu määkivään vuoheen, ja kappale sisältää myös Andy Mackayn oboe-soolon. Brian Enon Moog-syntetisaattori ja mellotron yhdistyvät Phil Manzaneran kitaroihin King Crimson -vaikutteisessa ja futuristiseksi countryksi kuvatussa kappaleessa ”If There Is Something”, joka koostuu vähintään kolmesta hyvin erilaisesta osasta.


title: Roxy Music (albumi)

text: B-puolen avaava kappale, pastoraalinen ja eeppinen ”The Bob (Medley)” kertoo toisen maailmansodan mielettömyydestä. ”Chance Meeting” muistuttaa tyyliltään surullista joutsenlaulua, mutta on samalla levyn tasaisimpia kappaleita. ”Would You Believe?” alkaa rauhallisesti mutta muuttuu elektroniseksi versioksi Chubby Checkerin ”The Twististä”, kunnes kappale lopuksi jälleen rauhoittuu tamburiinin ja häivytyksen myötä. ”Sea Breezes” on levyn hitain kappale. Päätöskappaleessa ”Bitters End” on vaikutteita The Platters -tyylisestä doo-wop musiikista.


title: Roxy Music (albumi)

text: "Roxy Musicin" myöhempiin painoksiin lisättiin singlekappale ”Virginia Plain”, ja vaikka Rik Ketton soitti vain ”Virginia Plainissa”, hänet ilmoitettiin virheellisesti albumin basistiksi. Todellisuudessa alkuperäisen albumin kaikissa kappaleissa bassoa soitti Graham Simpson.


title: Roxy Music (albumi)

text: "Roxy Music" ilmestyi perjantaina 16. kesäkuuta 1972. Britanniassa se nousi albumilistalle 29. heinäkuuta 1972, jolloin sijoitus oli 22. Korkeimmillaan levy oli 10:ntenä syyskuun 30. päivä. Yhteensä listaviikkoja top 50:ssä kertyi 16. Kun albumia oli myyty 60 000 kappaletta, siitä myönnettiin hopealevy 1. tammikuuta 1976. Yhdysvalloissa albumi epäonnistui eikä saavuttanut sijoitusta top 200:ssa. Kappaleesta ”Re-Make/Re-Model” tekivät esittelyvideon Royal College Of Artin oppilaat. 20. heinäkuuta yhtye esiintyi ensimmäisen kerran televisiossa, BBC:n ohjelmassa "The Old Grey Whistle Test", jossa se esitti kokonaisuudessaan kappaleen ”Ladytron”.


title: Roxy Music (albumi)

text: Ennen kuin albumi oli noussut listalle, Roxy Musicin levy-yhtiö oli pyytänyt yhtyettä julkaisemaan promootiotarkoituksessa siltä singlen. Yhtye kuitenkin äänitti tätä tarkoitusta varten kokonaan uuden kappaleen: ”Virginia Plain” ja sen b-puoli ”The Numberer” äänitettiin 10.–12. huhtikuuta ja miksaus tehtiin viikkoa myöhemmin. Single julkaistiin 4. elokuuta, ja se nousi Britannian singlelistalle elokuussa 1972 ja pääsi parhaimmillaan sijalle 4.


title: Roxy Music (albumi)

text: Kriitikoilta albumi sai hyvän vastaanoton. New Musical Expressin Tony Tyler kuvasi "Roxy Musicia" 24. kesäkuuta 1972 ilmestyneessä arvostelussaan vuoden levyksi sekä parhaaksi esikoisalbumiksi, jonka hän on koskaan kuullut. Yksittäisistä kappaleista Tyler ylisti eniten ”Sea Breezesia”, jota hän kuvasi kauniiksi ja Bryan Ferryn pianonsoittoa sekä sanoituksia loistaviksi. Osansa kiitoksista sai myös albumin äänimaailma. Robert Christgau oli omassa arviossaan maltillisempi: hän kutsui albumin musiikkia hienostuneen epämuodostuneeksi ja totesi albumin kakkospuolen nojaavan liiaksi syntetisaattoriin, jota soittaa ”kaljuuntuva, pitkätukkainen eunukinnäköinen mies nimeltään Eno”.


title: Roxy Music (albumi)

text: Jukka Nummelin arvosteli albumin suomalaisen MUSA-lehden vuoden 1972 toisessa numerossa. Nummelin kutsui Bryan Ferryn musiikkia impulsiiviseksi. Hänen tekstinsä ovat runollisia ja niissä on suurkaupungin köyhälistön dramatiikkaa hänen lapsuudestaan. Samalla Nummelin kuitenkin myöntää Roxy Musicin olevan yliampuva.


title: Roxy Music (albumi)

text: Allmusicin Stephen Thomas Erlewinen tuoreemmassa arvostelussa levy sai neljä tähteä viidestä mahdollisesta. Erlewinen mielestä Roxy Music murtautui jo esikoisalbumillaan taidekouluprojektista 1970-luvun alun seikkailunhaluisimmaksi rockyhtyeeksi.


title: Roxy Music (albumi)

text:
ArvostelutA-puoli
B-puoli


title: Roxy Music (albumi)

text:
Roxy Music
Muut


title: Roxy Music (albumi)

text: Albumista on julkaistu lukuisia versioita. Alkuperäinen Island Recordsin julkaisema Britannian-painos oli avattavakantinen ja keskiaukeamalla oli kuva yhtyeestä lava-asuissa. Kyseisellä painoksella ei myöskään ollut kappaletta ”Virginia Plain”. Yhdysvalloissa albumin julkaisi Reprise Records, ja sen sisältöön kappale sen sijaan kuului. Toinen merkittävä ero oli se, että keskiaukeaman kuva basisti Graham Simpsonista oli poistettu, ja tilalle oli laitettu uuden basistin Rik Kentonin kuva. Myöhemmät Yhdysvaltain-painokset eivät olleet avattavakantisia.


title: Roxy Music (albumi)

text: Levyn ensimmäinen CD-versio julkaistiin vuonna 1984. Suurin osa CD-versioista sisältää ”Virginia Plain” -kappaleen.


title: Roxy Music (albumi)

text: Valikova julkaisulista:


title: Chbap

text: Chbap on Kambodžassa 1600-luvulta alkaen syntynyttä runoutta, jonka tehtävänä oli opettaa käyttäytymissääntöjä ja oikeudenmukaisuutta. Chbap-runoja kirjoittivat buddhalaiset munkit.


title: Chbap

text: Chbapeja kirjoitettiin eri elämäntilanteisiin: isovanhempien chbap, miesten chbap, perinteen suojelemisen chbap. Ne oli tarkoitettu opeteltaviksi ulkoa, ja muistamista helpotti tiukka runomitta.


title: Tônlé Sab (joki)

text: Tônlé Sab on joki Kambodžan keskiosassa. Se yhdistää toisiinsa Tônlé Sab -järven ja Mekongjoen. Kuivalla kaudella virtaus käy järvestä Mekongiin, mutta sadekaudella joen virtaussuunta muuttuu.


title: Nojoud Ali

text: Nojoud Ali (Nujood Mohammed Ali, s. 1998 Jemen) on jemeniläinen tyttö, joka nousi maailmalla otsikoihin maansa ensimmäisellä oikeustaistelulla perinteisiä jemeniläisiä järjestettyjä (lapsi)avioliittoja vastaan.


title: Nojoud Ali

text: Nojoud Ali syntyi köyhään perheeseen Jemenin maaseudulla. Perheen taloudellisen tilanteen vuoksi hän joutui jättämään koulunsa kesken. Nojoudin ollessa yhdeksän tai kymmenen (lähteestä riippuen), hänen isänsä järjesti hänet naimisiin itseään kolme kertaa vanhemman miehen kanssa. Hän joutui kuitenkin heti uusien sukulaistensa pahoinpitelemäksi ja aviomiehensä raiskaamaksi. Vain kaksi kuukautta myöhemmin (2.4.2008) hän rikkoi paikallista perinnettä, karkaamalla ja hakeutumalla äitipuolensa ohjeistamana läheiselle oikeustalolle avioeroa varten. Oikeus myönsi hänelle avioeron 15.4.2008.


title: Nojoud Ali

text: Avioeron jälkeen Nojoud palasi alkuperäisen perheensä luokse ja pääsi jatkamaan koulunkäyntiään syksyllä 2008 - suunnitelmissaan valmistua asianajajaksi.


title: Nojoud Ali

text: Marraskuussa 2008, yhdysvaltalainen naistenlehti "Glamour" nimesi Nojoud Alin ja hänen asianajajansa, ihmisoikeusasiantuntija Shada Nasserin (s. 1964) Vuoden Nainen kunniajäseneksi ("Women of the Year Fund Honoree"). Nojoudin rohkeus sai tunnustusta erityisesti Hillary Clintonilta, joka jopa vieraili myöhemmin Jemenissä tapaamassa Nojoudia.


title: Nojoud Ali

text: 5. maaliskuuta 2009 Nojoudille myönnettiin "Women's World Award (World Hope Award)" Itävallan Wienissä. Tähän tilaisuuteen hän ei pystynyt osallistumaan, koska hänen passinsa oli takavarikoitu hänen Jemenille tuomansa negatiivisen julkisuuden myötä.


title: Lapsiavioliitto

text: Lapsiavioliitto on avioliitto, jossa avioliiton jokin osapuoli on lapsi. Siis tyypillisesti alaikäinen eli alle 18-vuotias. Lapsiavioliitot ovat usein myös niin sanottuja sovittuja avioliittoja, joissa itse avioliitton solmimisesta ja koostumuksesta päättää jokin ulkoinen taho, tyypillisesti vanhemmat. Jos avioliitto on täysin ulkoisten tahojen määräämä käytetään myös termiä pakkoavioliitto.


title: Lapsiavioliitto

text: Tyypillisessä lapsiavioliitoissa tyttölapsi päätyy usein vanhemman miehen vaimoksi. Tyypillisesti lapsena avioituminen vie mahdollisuuden koulutukseen ja sen suomiin mahdollisuuksiin varsinkin tytöltä. Tämä edestauttaa yksilön ja samalla yhteisön pysymistä köyhänä. Lapsimorsiamet päätyvät usein myös lapsiäideiksi sekä joutuvat usein parisuhdeväkivallan kohteeksi. Raskaus ja synnytyskomplikaatiot ovat 15–19-vuotiaiden tyttöjen yleisin kuolinsyy maailmassa.


title: Lapsiavioliitto

text: Lapsiavioliitot ovat tyypillisimpiä köyhissä maissa ja köyhien keskuudessa. Vaikka useimmat maat ovat sitoutuneet lapsiavioliittojen lopettamiseksi, naitetaan joka kolmas lapsi kehitysmaissa ennen 18 vuoden ikää ja joka yhdeksäs naitettu tyttö on alle 15-vuotias..


title: Lapsiavioliitto

text: Vuonna 2017 Honduras kielsi avioliiton ehdottomasti alle 18-vuotiailta. Säädetty laki nostaa avioitumisen ikärajan 16 vuodesta 18 vuoteen ja alaikäiset eivät voi astua avioon edes vanhempiensa luvalla. Tähän asti joka neljäs hondurasilainen on avioitunut ennen kuin täyttää 18 vuotta.


title: Tamaulipasinvarpuspöllö

text: Tamaulipasinvarpuspöllö ("Glaucidium sanchezi") on pöllöihin kuuluva lintu. Sitä tavataan Meksikossa.


title: Tamaulipasinvarpuspöllö

text: Sen luontainen elinpiiri on subtrooppinen ja trooppinen kostea metsäinen vuoristo.


title: Max (albumi)

text: Max on brittiläisen, Graham Parkerin taustayhtyeenä tunnetuksi tulleen The Rumourin ensimmäinen, vuonna 1977 julkaistu studioalbumi. Yhtye on Advancedalen artisteja. Levy on valmistettu Englannissa.


title: Max (albumi)

text: Levyn on kustantanut Vertigo Records sen ovat tuottaneet Robert John Lange ja yhtye itse. Miksaus on myös yhtyeen käsialaa. Albumi on äänitetty Rockfield-studioilla Monmouthissa ja miksattu Lontoossa Wessex-studioilla. Edellisessä äänittäjänä on ollut Ted Sharpe ja jälkimmäisessä Tim Friese-Greene.


title: Max (albumi)

text: Levykannen valokuvan on ottanut Pete Kodick ja takakannen valokuvat yhtyeen viidestä jäsenestä konserttitilanteessa Keith Morris.


title: Max (albumi)

text: Alkuperäisiä LP-levyjä on markkinoinut Phonogram Limited, 129 Park Street, London W1Y 3FA ja levykannen valmistaja on Robert Stace.


title: Max (albumi)

text: Sivu 1Sivu 2Julkaisijat ovat Rock Mus. Co. Ltd. (A1), Cop. Con. (A2, A5, B2-B5), Big 3 Mus. Ltd. (A3), Island Mus. / Cop. Con. (A4) ja Jobete Mus. (UK) Ltd. (B1).


title: Max (albumi)

text: The Rumourin lisäksi levyllä soittavat puhaltimia:Albie Donnelly ja Bob Robertson esiintyvät Virgin Recordsin suosiollisella luvalla.


title: Akasiavarpuspöllö

text: Akasiavarpuspöllö ("Glaucidium capense") on pöllöjen heimoon kuuluva afrikkalainen lintulaji.


title: Akasiavarpuspöllö

text: Sitä tavataan Afrikassa Angolassa, Botswanassa, Etelä-Afrikassa, Keniassa, Keski-Afrikan tasavallassa, Kongon tasavallassassa, Kongon demokraattisessa tasavallassa, Malawissa, Mosambikissa, Namibiassa, Sambiassa, Somaliassa, Swazimaassa, Tansaniassa, Ugandassa ja Zimbabwessa.


title: Akasiavarpuspöllö

text: Akasiavarpuspöllö on pieni pöllölaji, jolla ei ole korvatupsuja. Sukupuolet eroavat jonkin verran kooltaan niin, että naaraat ovat hiukan isompia, mutta höyhenys on samanlainen.


title: Akasiavarpuspöllö

text: Lajia tavataan useimmiten metsissä alavilla ja vuoristoalueilla sekä metsien reunamilla. Sitä esiintyy myös kosteissa pensastoissa. Se on osittain päivälintu, ja se syö lähinnä hyönteisiä, mutta toisinaan myös pieniä jyrsijöitä ja lintuja.


title: Akasiavarpuspöllö

text: Sillä on kuusi alalajia:


title: The Voice of Jazz

text: The Voice of Jazz on yhdysvaltalaisen jazzlaulaja Billie Holidayn tuotannosta Mercury Recordsin Jazz Master -sarjassa vuonna 1973 julkaistu monofoninen kokoelma-albumi. Tuotannosta on vastannut Norman Granz. Kokoelman kappaleet on valinnut John Snell ja esittelytekstin on laatinut Benny Green. Levykannen on suunnitellut Helmut Schiefer. Levyn kappaleet on äänitetty 3. syyskuuta 1954 Los Angelesissa ja 14. helmikuuta 1955 New York Cityssä. Holiday kuoli vuonna 1959. Alkuperäisiä LP-levyjä on valmistettu Hollannissa.


title: The Voice of Jazz

text:
Too Marvellous for Words
I Thought About You
Love Me Or Leave Me
Willow Weep for Me
Stormy Blues
I’ve Got My Love to Keep Me Warm
Do Nothin’ till You Hear from Me


title: The Voice of Jazz

text:
Always
Everything Happens to Me
I Wished on the Moon
Ain’t Misbehavin'
Say It Isn't SoSivu 1


title: The Voice of Jazz

text:
1. Too Marvellous for Words (A)
2. I Thought About You (B)
3. Love Me Or Leave Me (A)
4. Willow Weep for Me (A)
5. Stormy Blues (A)
6. I’ve Got My Love to Keep Me Warm (C)
7. Do Nothin' Till You Hear from Me (C)


title: The Voice of Jazz

text:
Kappaleet 1-5 on julkaistu vuonna 1958 ja kappaleet 6-7 vuonna 1960.
Sivu 2


title: The Voice of Jazz

text:
1. Always (C)
2. Everything Happens to Me (C)
3. I Wished on the Moon (C)
4. Ain’t Misbehavin' (C)
5. Say It Isn't So (C)


title: The Voice of Jazz

text: Kappaleet 1, 2 ja 4 on julkaistu vuonna 1960 ja kappaleet 3 ja 5 vuonna 1973.


title: The Voice of Jazz

text: (A) Äänitetty Los Angelesissa 3. syyskuuta 1954


title: The Voice of Jazz

text: (B) Äänitetty Los Angelesissa 3. syyskuuta 1954


title: The Voice of Jazz

text: (C) Äänitetty New York Cityssä 14. helmikuuta 1955


title: Caldwell

text: Caldwell voi tarkoittaa ainakin seuraavia asioita:


title: Şəmkirin piirikunta

text: Şəmkirin piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 1956,7 neliökilometriä. Asukkaita on 192 900 henkeä (vuonna 2010).


title: Şəmkirin piirikunta

text: Şəmkirin piiri sijaitsee Azerbaidžan länsiosassa Kurajoen laaksossa. Se rajoittuu koillisessa Samuxin, kaakossa Göygölin ja Daşkəsənin, lounaassa Gədəbəyn ja luoteessa Tovuzin piireihin.


title: Şəmkirin piirikunta

text: Piirin keskus on Şəmkirin kaupunki, josta on 399 kilometriä maan pääkaupunkiin Bakuun. Muita merkittävämpiä paikkakuntia ovat Çinarlın, Dəllərin, Zəyəmin ja Kürin taajamat. Kuntia on yhteensä 57 ja kyliä 59. Kaupunkiväestön osuus on 34,8 % (vuonna 2010).


title: Şəmkirin piirikunta

text: Seudulla oli aikaisemmin huomattava armenialaisvähemmistö (21,2 % vuonna 1959). Vuoden 1999 väestönlaskennan mukaan asukkaista 98,8 % on azereja ja 0,9 % turkkilaisia.


title: Şəmkirin piirikunta

text: Piirin kautta kulkee Bakun ja Tbilisin välinen rautatie sekä Bakusta Georgian rajalle johtava M1-valtatie. Seudun pääelinkeino on maatalous, joka on erikoistunut viljan, vihannesten ja hedelmien viljelyyn sekä maidon, lihan ja munien tuotantoon.


title: Şəmkirin piirikunta

text: Nähtävyyksiä ovat muinaiset asuinpaikat, vanhat linnoitukset, moskeijat, sillat ja hautausmaat sekä Şəmkirin vuonna 1909 rakennettu saksalainen kirkko.


title: Şəmkirin piirikunta

text: Paikallislehtinä ilmestyvät "Şəmkir" ja "Qərb xəbərləri".


title: Satra lbaeng

text: Satra lbaeng on eeppisten runoelmien, kokonaisten ruonomuotoisten romaanien tyyppi. Niitä kirjoitettiin Kambodžassa 1700-luvulla. Nimi tarkoittaa "teoksia huvin vuoksi", millä ne erottuvat samaan aikaan tehdyistä opettavaisista chbap-runoista. Monet satra lbaeng-runoelmat tallettavat vanhaa jataka-tarinoiden perinnettä. Jataka-tarinat kertovat Buddhan aikasemmista elämistä, ja munkit käyttivät niitä myös opettaessaan pojille lukemista, kirjoitusta ja uskontoa. Osa Satra lbaeng-tarinoista pohjautui kansansatuihin tai jopa värittyneisiin tositapahtumiin, kuten suosittu tarina Tumin ja Teavin onnettomasta rakkaudesta.


title: Rawilpass

text:
Rawilpass () on alppisola Sveitsissä, Bernin Alpeilla, Valais'n ja Bernin kantonien sekä Ayentin ja Lenkin kuntien rajalla. Solan korkeus on 2 429 metriä. Solan eteläpuolelta saa alkunsa Rhôneen laskeva Liènejoki, johon on rakennettu Tseuzierin patojärvi. Pohjoispuolen vedet virtaavat Iffigbachin kautta Simmeen ja edelleen Thuninjärveen.
Sola on ikivanha paikallinen kulkureitti Valais'sta Simmentaliin: etelästä on tuotu muun muassa viiniä, pohjoisesta juustoja ja karjaa. Solassa ei ole tietä. Solan ali kaavailtiin tietunnelia, suoraa tieyhteyttä Bernistä Sioniin, aina 1980-luvulle asti, jolloin Lötschbergin tunnelin autojunaliikenteen todettiin olevan riittävää.


title: Enrico De Nicola

text: Enrico De Nicola (9. marraskuuta 1877 – 1. lokakuuta 1959) oli italialainen poliitikko ja asianajaja. Hänet oli valittu valtionhoitajaksi 28. kesäkuuta 1946, ja kun Italian perustuslaki astui voimaan 1. tammikuuta 1948, hänestä tuli suoraan lain nojalla ensimmäinen Italian tasavallan presidentti. Hänen presidenttikautensa oli lyhyt ja päättyi 12. toukokuuta 1948, kun ensimmäinen parlamentin valitsema presidentti, Luigi Einaudi, astui virkaansa. De Nicola edusti Italian liberaalista puoluetta, ja hän toimi presidenttikautensa jälkeen elinikäisenä senaattorina sekä lyhyen ajan myös senaatin puhemiehenä vuosina 1951–1952.


title: Lynx Edicions

text: Lynx Edicions on espanjalainen lintutieteelliseen kirjallisuuteen erikoistunut kustantamo.


title: Lynx Edicions

text: Lynx Edicions nousi kustantamona maailman maineeseen 16-osaisella teossarjalla Handbook of the Birds of the World (HBW), jonka ensimmäinen osa ilmestyi vuonna 1992. Toistaiseksi on ilmestynyt 15 osaa, ja 16. osan jälkeen teossarjassa on esitelty kaikki maailman lintulajit alalajeineen, ensimmäistä kertaa lintutieteen historiassa. HBW lienee nykyisin eniten siteerattu lintutieteellinen teos maailmalla. Viidentoista osan hinta on noin 2 500 euroa.


title: Lynx Edicions

text: Vuonna 2005 Lynx Edicions julkaisi Pamela C. Rasmussenin ja John C. Andertonin teoksen "Birds of South Asia. The Ripley Guide". Vuonna 2009 aloitettu Mammals of the World on kahdeksanosaiseksi suunniteltu teossarja kaikista maailman nisäkkäistä.


title: Lynx Edicions

text: Vuonna 2002 Lynx Edicions ryhtyi julkaisemaan internetissä HBW:n suppeaa sähköistä vastinetta The Internet Bird Collection (IBC). Verkkosivuilla esitellään kaikki maailman lintulajit, joista useimmista on myös valokuvia, videoleikkeitä tai äänitteitä.


title: Lynx Edicions

text: Yhtiön perustajia olivat Josep del Hoyo, Jordi Sargatal ja Ramón Mascort vuonna 1988. Yhtiö toimii Barcelonassa.


title: Gemmipass

text:
Gemmipass on alppisola Sveitsissä, Bernin Alpeilla, Wallisin kantonissa, Leukerbadin kunnassa. Solan korkeus on 2 314 metriä. Rhôneen laskeva Dalajoki virtaa solan eteläpuolella. Solan pohjoispuolella on Daubensee-niminen luonnonjärvi.
Solan eteläpuolella on noin 600 metriä korkea jyrkänne, joka pitkään esti solan ylittämisen. 1700-luvulla reittiä raivattiin niin, että kulku tuli mahdolliseksi. Vuonna 1957 jyrkänteelle rakennettiin köysirata etelästä, Leukerbadista. Tämän jälkeen Gemmisolasta on tullut suosittu kesä- ja talviretkeilykohde, jonne kuljetaan Kanderstegistä tai Leukerbadista. Köysiradalla on säännöllinen aikataulun mukainen liikenne läpi vuoden lukuun ottamatta hiljaisia aikoja toukokuulla ja marras-joulukuulla. Vuonna 1998 solaan, sen etelänpuoleiselle jyrkänteelle, avattiin hotelli.


title: Gemmipass

text: Solaan ei ole tieyhteyttä. Gemmisolan kautta kulkee valtakunnallinen 220 kV voimajohto.


title: Tennessee Waltz (The Violents)

text: Tennessee Waltz on ruotsalaisen, vuonna 1959 perustetun ja 1960-luvulla Jerry Williamsin säestysyhtyeenä tunnetun The Violentsin singlejulkaisu. Sen on kustantanut levy-yhtiö Sonet luettelotunnuksella T-7589. Single on painettu violetinväriselle vinyylille.


title: Gədəbəyn piirikunta

text: Gədəbəyn piirikunta (äännetään [gädäbäin], , ) on paikallishallintoalue Azerbaidžanissa. Vuonna 1930 perustetun piirin pinta-ala on 1229 neliökilometriä. Asukkaita on 94 200 henkeä (vuonna 2010).


title: Gədəbəyn piirikunta

text: Gədəbəyn piiri sijaitsee Azerbaidžanin länsiosassa Pienen Kaukasuksen pohjoisrinteillä. Se rajoittuu pohjoisessa Tovuzin ja Şəmkirin piireihin, idässä Daşkəsənin piiriin sekä etelässä ja lännessä Armeniaan. Gədəbəyn piirin pohjoispuolella sijaitseva, Armeniaan kuuluva Artsvašenin eksklaavi on ollut Azerbaidžanin miehittämä vuodesta 1992 lähtien.


title: Gədəbəyn piirikunta

text: Piirin keskus on Gədəbəyn kaupunki, josta on 444 kilometriä maan pääkaupunkiin Bakuun. Kuntia on yhteensä 44 ja kyliä 108. Kaupunkiväestön osuus on 10,7 % (vuonna 2010). Vuoden 1999 väestönlaskennan mukaan 99,4 % asukkaista on azereja.


title: Gədəbəyn piirikunta

text: Seudun pääelinkeino on maatalous, joka on erikoistunut perunan ja viljan viljelyyn sekä karjanhoitoon. Gədəbəyssä on saksalaisten 1800-luvulla perustama kulta- ja kuparikaivos. Lisäksi on rakennustarvike- ja pienimuotoista elintarviketeollisuutta.


title: Gədəbəyn piirikunta

text: Historiallisia nähtävyyksiä ovat 800-luvulla rakennettu Söyüdlün kylän puolustustorni, Koroğlun linnoitus 1500-luvulta sekä Qalakəndin ja Böyük Qaramuradin kylien kirkkorakennukset.


title: Gədəbəyn piirikunta

text: Paikallislehtenä ilmestyy "Tərəqqi".


title: Cesare Merzagora

text: Cesare Merzagora (9. marraskuuta 1898 – 1. toukokuuta 1991) oli italialainen poliitikko. Hän oli Italian senaatin jäsen vuodesta 1948 ja senaatin puhemies vuosina 1953–1967. Merzagora oli siviiliammatiltaan pankkiiri.


title: Cesare Merzagora

text: Hän toimi myös virkaatekevänä tasavallan presidenttinä noin viiden kuukauden ajan vuoden 1964 lopussa, kun presidentti Antonio Segni oli sairastunut vakavasti ja joutunut lopulta eroamaan virastaan ennenaikaisesti.


title: John C. Anderton

text: John C. Anderton on yhdysvaltalainen lintutieteilijä ja taidemaalari.


title: John C. Anderton

text: Alderton maalasi 69 kuvataulua professori Pamela C. Rasmussenin kirjoittamaan ja toimittamaan kaksiosaiseen, Etelä-Aasian linnustoa esittelevään teokseen "Birds of South Asia. The Ripley Guide", jonka Lynx Edicions julkaisi vuonna 2005. Alderton maalasi myös teoksen kansikuvat.


title: Ole Marius Ingvaldsen

text: Ole Marius Ingvaldsen (s. 2. lokakuuta 1985) on norjalainen mäkihyppääjä, joka edusti Steinkjer Skiklubb -seuraa.


title: Ole Marius Ingvaldsen

text: Ensimmäisen kerran Ingvaldsen kilpaili mäkihypyn maailmancupissa kaudella 2008–2009 Trondheimissa. Ensimmäiset pisteensä hän sai joulukuussa 2010 oltuaan Lillehammerissa 20:s. Kymmenen parhaan joukkoon hän sijoittui ensimmäisen kerran Sapporon kilpailussa tammikuussa 2011 oltuaan kymmenes. Parhaimmillaan hän on sijoittunut yhdeksänneksi Engelbergissä joulukuussa 2013.


title: Eteläinen Patagonian jäätikkö

text: Eteläinen Patagonian jäätikkö on laaja jääkenttä Andeilla Chilessä ja Argentiinassa. Se on Etelämantereen jälkeen toiseksi suurin jääalue Eteläisellä pallonpuoliskolla. Jääkentän pinta-ala on noin 13 000 neliökilometriä, pituus noin 360 km ja leveys keskimäärin noin 40 kilometriä.


title: Eteläinen Patagonian jäätikkö

text: Eteläinen Patagonian jäätikkö on suurempi kahdesta osasta, jotka ovat jäljellä suuresta Patagonian mannerjäätiköstä. Suuri osa jäätiköstä on suojeltu kansallispuistoissa: Los Glaciaresin kansallispuisto Argentiinassa sekä Bernardo O'Higginsin kansallispuisto ja Torres del Painen kansallispuisto Chilessä


title: Handbook of the Birds of the World

text: Handbook of the Birds of the World (HBW) on espanjalaisen Lynx Edicionsin kustantama moniosainen teossarja maailman kaikista nykyisin elävistä lintulajeista.


title: Handbook of the Birds of the World

text: Sarjasta on ilmestynyt 17 osaa. Varsinaiseen sarjaan kuului 16 osaa, joista viimeinen julkaistiin vuonna 2011. Kaksi vuotta myöhemmin ilmestyi erikoisosa, jossa on 69 lajia uutta lajia. Sarjan julkaiseminen aloitettiin vuonna 1992. Toimittajina ovat olleet Josep del Hoyo, Andrew Elliott, Jordi Sargatal ja David A. Christie.


title: Handbook of the Birds of the World

text: Lintuartikkeleiden kirjoittamiseen osallistui 277 lintuasiantuntijaa 40 maasta. Teoksia oli kuvittamassa 33 kuvittajaa ja 1 151 valokuvaajaa. Kukin kirja on kooltaan 31 × 24 cm Seitsemäntoista kirjan sivumäärä on yhteensä noin 13 370.


title: Handbook of the Birds of the World

text: "Handbook of the Birds of the World" on ensimmäinen teos, jossa esitetään maailman kaikki nykyisin elävät lintulajit ja -alalajit kuvin ja sanoin. 16 ensimmäistä osaa keskittyy esiteltyihin heimoihin. Heimot jakautuvat lajikohtaisiin artikkeleihin, joissa kuvataan muun muassa lajin taksonomia, alalajit ja esiintyminen, ulkonäkö ja äänet, elinympäristö, ravinto, lisääntyminen, muutto, suojelun taso ja kirjallisuusluettelo. Ensimmäistä ja toista osaa lukuun ottamatta kaikissa osissa on laaja artikkeli jostakin tietystä lintutieteen osa-alueesta.


title: Handbook of the Birds of the World

text: Vuonna 2002 Lynx Edicions ryhtyi julkaisemaan internetissä The Internet Bird Collection (IBC) -nimistä verkkosivustoa, joka on tavallaan HBW:n suppea sähköinen versio.


title: Pohjoinen Patagonian jäätikkö

text: Pohjoinen Patagonian jäätikkö on jääkenttä Chilessä. Se on pienempi kahdesta Andeilla sijaitsevasta jääkentästä. Ne ovat jäänteitä laajaasta Patagonian mannerjäätiköstä, joka peitti suuren osan Patagoniaa noin miljoona vuotta sitten. Nykyisin Pohjoinen Patagonian jäätikkö kattaa enää 4 200 neliökilometriä. Se on silti laajin jäätikköalue napapiirien lämpimämmällä puolella.


title: Giovanni Spadolini

text: Giovanni Spadolini (21. kesäkuuta 1925 – 4. elokuuta 1994) oli italialainen poliitikko, lehtimies ja historioitsija. Hän oli vuodesta 1961 Firenzen yliopiston nykyajan historian professori. Lehtimiehen uran hän aloitti kirjoittamalla artikkeleita useihin tunnettuihin lehtiin, kuten esimerkiksi "Il Mondo", "La Stampa" ja "Il Messaggero" ja oli ennen täysiaikaisesti politiikkaan siirtymistä muun muassa "Corriere della Sera"-lehden johtaja vuosina 1968-72 kunnes hänet valittiin Italian senaattiin vuoden 1972 vaaleissa. Hän toimi puolustusministerinä, opetusministerinä ja kulttuuriministerinä useissa eri hallituksissa ja viimein Italian pääministerinä vuosina 1981–1982. Hän oli myös senaatin puheenjohtaja vuosina 1987–1994. Hän edusti Italian tasavaltalaista puoluetta (Partito Repubblicano Italiano, PRI), joka on pieni liberaalipuolue. Spadolini oli ensimmäinen pääministeri sitten vuoden 1945, joka ei kuulunut kristillisdemokraatteihin.


title: Giovanni Spadolini

text: Hän toimi myös kuukauden ajan virkaatekevänä tasavallan presidenttinä toukokuussa 1992 presidentti Francesco Cossigan erottua kaksi kuukautta ennen virkakautensa päättymistä ja ennen kuin uuden presidentin Oscar Luigi Scalfaron toimikausi alkoi.


title: Jordi Sargatal

text: Jordi Sargatal (s. 29. heinäkuuta 1957 Figueres) on espanjalainen lintutieteilijä, luonnonsuojelija ja kirjailija.


title: Jordi Sargatal

text: Sargatalin intohimo lintujen tarkkailuun heräsi 14-vuotiaana hänen käydessään katalonialaisella Aiguamolls de l'Empordàn kosteikkoalueella. Myöhemmin alue aiottiin kaavoittaa rakennusmaaksi, jolloin Sargatal perusti kansalaisliikkeen puolustamaan alueen luontoarvoja. Työn tuloksena alueesta muodostettiin kansallispuisto. Sargatal toimi kansallispuiston johtajana 14 vuotta 1984–1998.


title: Jordi Sargatal

text: Vuodesta 1983 lähtien Sargatal matkusti lintujen perässä ympäri Espanjaa ja monissa muissa maissa. Vuonna 1988 hän oli perustamassa yhdessä Josep del Hoyon ja Ramón Mascortin kanssa lintukirjoihin erikoistunutta Lynx Edicions -kustantamoa. Hän oli toimittamassa seitsemää ensimmäistä osaa yhtiön 16-osaisesta "Handbook of the Birds of the World" -teossarjasta.


title: Jordi Sargatal

text: Sargatal toimii Espanjan Greenpeacen neuvonantajana.


title: Indianapolis Olympians

text: Indianapolis Olympians oli vuosina 1949–1953 toiminut NBA-seura.


title: Indianapolis Olympians

text: Seura perustettiin vuonna 1949 Indianapolis Jetsin tilalle. Jets kärsi talousongelmista, jolloin Kentuckyn yliopiston entiset pelaajat ostivat seuran. Seura nimettiin Olympiansiksi, sillä Kentuckyn pelaajat olivat voittaneet olympiakultaa Lontoon olympialaisissa. Ensimmäisellä NBA-kaudella seura voitti läntisen divisioonan. Pudotuspeleissä seura eteni divisioonan loppuotteluihin, joissa Anderson Packers voitti seuran otteluvoitoin 2–1. Tammikuussa 1950 yliopistokoripallossa tuli esille sopupeliskandaali, jonka johdosta Olympiansin pelaajat Ralph Beard ja Alex Groza saivat elinikäiset kilpailukiellot NBA:han. Kausina 1950–1953 Olympians eteni aina divisioonansa välieriin, mutta putosi joka kerta jatkosta. Kilpailukieltojen ja loukkaantumisten rasittamana seura lopetti toimintansa vuonna 1953.


title: Kaappaus Bermudan kolmiossa

text: Kaappaus Bermudan kolmiossa on 11. maaliskuuta 1977 ensi-iltansa saanut yhdysvaltalainen katastrofielokuva. Elokuvan ohjasi Jerry Jameson ja tuotti Universal Pictures-tuotantoyhtiö. Elokuvan pääosissa näyttelevät Jack Lemmon, Lee Grant ja Brenda Vaccaro.


title: Kaappaus Bermudan kolmiossa

text: Elokuva on kolmas osa "Airport"-katastrofielokuvien sarjassa, jonka aiemmat osat ovat "Kiitorata" (Airport, 1970) ja "Jättiläinen taivaalla" (Airport 1975, 1974). Neljäntenä valmistui vielä "Airport ’80 – Concorde" (1979).


title: Kaappaus Bermudan kolmiossa

text: "Video-oppaassa" vuodelta 1994 Bello Romano kutsui elokuvaa kliseiseksi mutta siedettäväksi ja antoi sille kaksi tähteä viidestä, mikä vastaa sanallista arviota ”keskinkertainen”.


title: Lego Ninjago

text:
Lego Ninjago on Lego Groupin tuottama lelusarja, joka lanseerattiin tammikuussa 2011. Ninjagosta on tuotettu myös animaatiosarja "Lego Ninjago" (2011–).Varsinaiset:
Buusterit:
Varsinaiset:
Buusterit:


title: Lego Ninjago

text:
Varsinaiset:
Buusterit:
Kevät:
Kesä:


title: Lego Ninjago

text:
kevät:
kesä:


title: Lego Ninjago

text:
tammikuu:
elokuu (Lego Ninjago Elokuva):


title: Lego Ninjago

text:
tammikuu (Lego Ninjago Elokuva):
tammikuu:


title: Lego Ninjago

text: kesäkuu (Lego Ninjago Elokuva)kesäkuu:tammikuu:


title: Théo Sarapo

text:
Théo Sarapo oik. Theophanis Lamboukas (26. tammikuuta 1936 Pariisi – 28. elokuuta 1970, Limoges) oli ranskalainen laulaja-näyttelijä. Hän oli naimisissa laulaja Édith Piafin kanssa vuosina 1962-1963.
Theophanis Lamboukas syntyi kreikkalaiskatoliseen perheeseen. Hänen kampaajaisänsä asettui asumaan Pariisin esikaupunkialueelle. Nuori Theophanis aloitti laulamisen varhain ja osallistui 18-vuotiaana laulukilpailuun. Hän kävi kauppakorkeakoulun ja työskenteli isänsä kampaamossa. Vuonna 1956 hän suoritti varusmiespalveluksen, ja meni kolmeksitoista kuukaudeksi Algeriaan.


title: Théo Sarapo

text: Palattuaan Pariisiin hän vietti iltojaan Edith Piafin luona ja kävi hänen luonaan sairaalassa. Piaf huomasi Sarapon kyvyt ja rupesi kouluttamaan tätä laulajaksi ja esiintyjäksi. 9. lokakuuta 1962 Sarapo meni naimisiin häntä parikymmentä vuotta vanhemman ja vakavasti sairaan laulajan, Edith Piafin kanssa. Heillä oli kirkkohäät Pariisissa, kreikkalaiskatolisessa kirkossa.


title: Théo Sarapo

text:
Sarapo lauloi Piafin kanssa paljon duettoja, joista tunnetuin ehkä Michel Emerin laulu nimeltä "A quoi ca sert l'amour".
Piafin kuoleman jälkeen hän ei laulanut pitkään aikaan.


title: Théo Sarapo

text: Sarapo kuoli auto-onnettomuudessa vuonna 1970 vain 34-vuotiaana. Hänet haudattiin vaimonsa Edith Piafin viereen Père-Lachaisen hautausmaalle Pariisiin.


title: Nathan Meeker

text: Nathanial C. Meeker (12. heinäkuuta 1817 – 30. lokakuuta 1879) oli yhdysvaltalainen toimittaja, yrittäjä ja liittovaltion intiaaniasiamies. Viimeksi mainittu työ koitui hänen kohtalokseen, kun joukko vanhan elämäntapansa puolesta protestoivia ute-intiaaneja tarttui aseisiin ja osallistui tapahtumasarjaan, joka myöhemmin on tullut tunnetuksi Meekerin verilöylynä.


title: Nathan Meeker

text: Vuonna 1870 joukko näkyviä kansalaisia Chicagosta matkusti pohjoiseen Coloradoon tarkoituksenaan perustaa uusi kaupunki. He kutsuivat tulevaa asuinpaikkaansa nimellä "Chicago-Colorado"-siirtokunta, ja myivät jäsenyyksiä tulevaan kaupunkiin. Kun Coloradosta 1876 tuli Yhdysvaltain osavaltio alkoivat sen asukkaat laajentaa kaivostoimintaa kohti länttä. Täällä sijaitseva utien Wind riverin reservaatti herätti asukkaissa kielteisiä mielipiteitä, ja yhteishenki nousi nopeasti intiaaneja vastaan.


title: Nathan Meeker

text: Liittovaltion hallitus nimitti Meekerin utien intiaaniasiamieheksi. Hän aloitti työnsä keväällä 1878, ja hänen tärkein tehtävänsä oli vieroittaa utet heidän vanhasta elämäntyylistään ratsastavina metsästäjinä ja kouluttaa heistä maanviljelijöitä. Meeker suunnitteli myös poliisivoimien perustamista utien keskuuteen, koska uskoi tämäntyylisen käytäntömallin rauhoittavan reservaatissa mahdollisesti puhkeavia erimielisyyksiä. Hevosten kasvatukseen ja biisoninmetsästykseen tottuneet utet eivät pitäneet Meekerin pyrkimyksistä tehdä heistä valkoisten tavoin eläviä farmareita. Coloradon asukkaat lisäsivät utien tukalaa asemaa, ja syyttivät heitä erilaisista rikoksista, usein ilman perusteita. Julkisuudessa esiin noussut poliittinen slogan ""utien täytyy mennä"" sai taakseen yhä suuremmat määrät Coloradon asukkaista. Meeker oli itse yksi iskulauseen takana seisovista ja kertoi uteille, että maa ei ollut heidän, vaan kuului Yhdysvaltain hallitukselle. Tämä sai utet raivoihinsa. Kun valkoinen työmies ilmestyi muokkaamaan pelloiksi parhaita laidunmaita tarttui joukko nuoria sotureita aseisiin. Tilanne laukesi niittomiehen pakoon, mutta vaikeutti utien asemaa. Meeker oli välikohtauksesta raivoissaan, ja pyysi avukseen sotilaallista voimaa laittamaan kuriin niskuroivat intiaanit.


title: Nathan Meeker

text: Syyskuussa 1879 lähetettiin Wyomingistä majuri Thomas Thornburgin johtama erillisosasto, johon kuului noin 153 sotilasta ja 23 siviiliä. He järjestyivät White riverin reservaatin rajalle valmiina ottamaan osaa mahdolliseen konfliktiin. Kun Meeker näki utien kuumentuneet tunteet, hän oman turvallisuutensa vuoksi lähetti sanan Thornburgille, että tämä keskeyttäisi sotavalmistelut, ja yrittäisi neuvotelle intiaanien kanssa. Thornburgilla oli mukana puolet miehistään, kun hän johti ryhmänsä intiaanien alueen sisään. Nuori kiihkomielinen päällikkö Nicaagat (amerikkalaisten kesken Jack) sulki sadan soturinsa kanssa reservaattiin johtavan polun. Muutaman vaihdetun sanan jälkeen utet avasivat tulen. He uskoivat joutuneensa Meekerin pettämiksi ja päättivät estää sotilaiden tunkeutumisen heidän maahansa. Thornburg kaatui ensimmäisessä taistelussa, mutta hänen miehensä onnistuivat organisoimaan tehokkaan puolustuksen vankkuriensa taa. Utien piiritys jatkui viikon. Kolmantena päivänä paikalle ratsastaneet puhvelisotilaat tarjosivat vahvistuksen, jonka avulla utet saatiin pidetyksi loitolla. Viikon kuluttua saapuneet uudet lisävoimat ajoivat utet pakosalle. Taistelujen tauottua sotilaat hautasivat 13 ruumista. Haavoittuneiden määrä vaihteli eri lähteiden mukaan 33–48 välillä.


title: Nathan Meeker

text: Reservaatista löytyi Meekerin ruumis. Hänen lisäkseen utet olivat surmanneet yhdeksän siviiliä. Myöhemmin selvisi, että päällikkö Douglasin johtamat utet olivat tunkeutuneet Meekerin toimistoon ja järjestäneet verilöylyn. Meekerin vaimo ja tytär oli siepattu, samoin eräs toinen nainen ja kaksi lasta. Heidät saatiin myöhemmin takaisin, mutta rouva Meeker väitti, että vanha ute-johtaja Douglas oli raiskannut hänet. Asia käsiteltiin suljetuin ovin. Seuraavana vuonna Yhdysvaltain kongressi teki päätöksensä utien kohtalosta, ja otti pois heiltä maat, jotka vuonna 1868 oli luvattu heille monien seuraavien sukupolvien ajaksi.


title: Daughtry

text: Daughtry on yhdysvaltalainen rock-yhtye Pohjois-Carolinasta, jonka perusti yhtyeen keulahahmo, entinen viidennen tuotantokauden "American Idol" -finalisti Chris Daughtry vuonna 2006. Yhtyeen esikoisalbumi, "Daughtry", julkaistiin samana vuonna. Albumi oli "Billboard 200" -listan sijalla yksi yhteensä kahden viikon ajan, sitä myytiin yli neljä miljoonaa kappaletta ja "Billboard" nimesi sen parhaiten myyneeksi albumiksi vuonna 2007. "Daughtry" on myös nopeiten myyty rock-albumi Soundscanin historiassa. Albumin ensimmäinen single "It's Not Over" oli kahdeksanneksi soitetuin kappale Yhdysvaltojen radiokanavilla vuonna 2007 ja toinen albumilta julkaistu single, "Home", oli samana vuonna Yhdysvaltojen kymmenenneksi soitetuin kappale. Daughtryn toinen albumi, "Leave This Town", julkaistiin 14. heinäkuuta 2009. Albumin ensimmäinen single, "No Surprise", julkaistiin 5. toukokuuta.


title: Daughtry

text: Vuonna 2006 Chris Daughtry sijoittui neljänneksi "American Idol" -kykyjenetsintäkilpailussa. Samana vuonna, kieltäydyttyään Fuel-yhtyeen tarjouksesta toimia kokoonpanon laulajana, Daughtry ilmoitti perustavansa oman yhtyeen. 10. heinäkuuta 2006 kerrottiin, että hän oli solminut levytyssopimuksen 19 Entertainment:n ja RCA Records:n kanssa.


title: Daughtry

text: Daughtry ja levy-yhtiön edustajat järjestivät koe-esiintymisiä ja valitsivat niiden perusteella yhtyeeseen neljä jäsentä: Jeremy Bradyn, Josh Steelyn, Josh Paulin sekä Joey Barnesin. Howard Bensonin tuottama ja 19 Entertainmentin ja RCA Recordsin julkaisema Daughtryn esikoisalbumi, "Daughtry", julkaistiin 21. marraskuuta 2006. Chris Daughtry oli mukana kirjoittamassa albumin kappaleita "Feels Like Tonight" ja "What About Now" -lauluja lukuun ottamatta. Tunnetut lauluntekijät, Dr. Luke ja Max Martin, olivat myös mukana työstämässä albumia. Koska Chris Daughtry oli levyn teon aikaan yhtyeen ainoa virallinen jäsen, Daughtryn luultiin usein olevan hänen sooloprojektinsa.


title: Daughtry

text: Daughtrysta tuli menestys ja heidän esikoisalbumiltaan syntyi muutamia hittejä, kuten albumin ensimmäinen single, "It's Not Over". 6. joulukuuta 2006 julkaistu "It's Not Over" sijoittui parhaimmillaan Billboard Hot 100 -listan sijalle 4 ja sijoittui kolmen parhaan joukkoon myös muilla listoilla. Hieman sen jälkeen, Jeremy Brady ilmoitti lähtevänsä yhtyeestä. Hänen tilalleen yhtyeeseen tuli Brian Craddock.


title: Daughtry

text: "Daughtry" -albumin toinen single oli 10. huhtikuuta 2007 julkaistu "Home", joka sijoittui parhaimmillaan viidenneksi Billboard Hot 100 -listalla. Kappale oli "American Idolin" kuudennen kauden virallinen "lopetuskappale", sillä se soitettiin aina, kun kilpailija oli äänestetty ulos kilpailusta. Samoin tehtiin myös "Australian Idol" -kilpailun viidennellä kaudella sekä kilpailun brasilialaisessa versiossa, "Ídolos Brazil:ssa", sen toisella tuotantokaudella.


title: Daughtry

text: Kolmas albumilta julkaistu single oli "What I Want" ja se julkaistiin 23. huhtikuuta 2007. Kappaleen paras sijoitus rock-listoilla oli kuudes ja se on yksi Nintendo DS:n -pelissä esiintyvistä soitettavista lauluista. "Over You", "Daughtryn" neljäs single, julkaistiin 24. heinäkuuta 2007 ja yhtye esitti sen livenä 1. kesäkuuta 2007 "Good Morning America" -ohjelmassa. Viides single, "Crashed", julkaistiin 10. syyskuuta 2007 ja sitä käytettiin LEGO Bionicle:n mainoksessa. Kappale esitettiin myös NASCAR NEXTEL Cup Chevy Rock and Roll 400:ssa.


title: Daughtry

text: "Daughtry"-albumin kuudes single, "Feels Like Tonight", julkaistiin 8. tammikuuta 2008, vain vuoden albumin julkaisun jälkeen. Kappaleen musiikkivideo julkistettiin tammikuussa ja kappaletta käytettiin vuoden 2007 WWE Tribute to the Troops:ssa. Daughtryn laulua "There and Back Again" oli samana vuonna WWE Backlash:n virallinen tunnuskappale.


title: Daughtry

text: Singlejen menestyksestä johtuen "Daughtry" myi nelinkertaista platinaa 24. huhtikuuta 2008. Yhtye oli myös mukana kuuluisalla "Now That's What I Call Music!" -kokoelma-albumisarjan albumeilla viidesti "It's Not Over", "Home", "Over You", "Feels Like Tonight" ja "What about Now" -kappaleillaan.


title: Daughtry

text: Daughtry oli ehdolla vuoden 2008 Grammy Awards:lla "Best Pop Performance by a Duo or Group with Vocal", "Best Rock Album", "Best Rock Song" ja "Best Rock Performance by a Duo or Group with Vocal". Billboard.com:n mukaan Daughtrylla on ollut kaksikymmentä listaykköstä ympäri maailmaa.


title: Daughtry

text: Deluxe-versio Daughtryn esikoisalbumista julkaistiin 9. syyskuuta 2008. Alkuperäisen albumin kanssa ne sisältävät yhteensä neljä bonusraitaa, muun muassa akustiset versiot "What About Now", "It's Not Over" ja "Home" -kappaleista sekä cover-version Foreigner:n "Feels Like the First Time" -laulusta. DVD sisältää Daughtryn viisi musiikkivideota, kaksi live-pätkää ja materiaalia tien päältä.


title: Daughtry

text: Lyhennettyä versiota "Home"-laulusta käytettiin English League Cup Final:ssa helmikuussa 2008.


title: Daughtry

text: 9. maaliskuuta 2009 Chris Daughtry ilmoitti nettisivullaan, että yhtye oli saanut uuden albumin äänityksen valmiiksi. "Leave This Town" julkaistiin 14. heinäkuuta 2009 ja se sisälsi 14 laulua. Albumin työstämiseen osallistuivat Chad Kroeger, Ryan Tedder, Trevor McNevan, Jason Wade, Richard Marx, Scott Stevens, Adam Gontier ja Eric Dill.


title: Daughtry

text: "Leave This Town" -albumin ensimmäinen single oli "No Surprise". Se julkaistiin yhtyeen nettisivuilla 5. toukokuuta 2009 ja sitä alettiin soittaa radiossa 26. toukokuuta. Daughtry esitti kappaleen livenä "American Idol":ssa 6. toukokuuta 2009. "Leave This Town" oli ensimmäisellä listaviikollaan Billboard 200 -albumilistan sijalla yksi ja sitä myytiin viikossa 269 000 kappaletta. Albumi oli sijalla yksi myös digitaalialbumi- ja rock-listalla.


title: Daughtry

text: 10. marraskuuta 2009 "USA Today" ilmoitti, että Chris Daughtry ja Brian Craddock olivat tehneet "Don't Wanna Be Wrong" -nimisen iTunes Deluxe bonuskappaleen Allison Irahetan esikoisalbumille "Just Like You".


title: Daughtry

text: Daughtry esitti kappaleen "Life After You" yhdessä "Idol"-tähtien Carrie Underwoodin, Kelly Clarksonin ja Adam Lambertin kanssa 22. marraskuuta 2009 pidetyssä American Music Awards -tilaisuudessa. 15. maaliskuuta 2010 Daughtry julkaisi "Leave This Town: The B-Sides" -pitkäsoiton, joka sisälsi kuusi kappaletta, joita ei julkaistu "Leave This Town" -albumilla. Pitkäsoitto ylsi parhaimmillaan sijalle kolmetoista Yhdysvaltojen Billboard Hot 100 -listalla ja 7. tammikuuta 2011 mennessä sitä oli myyty yhteensä 12 000 kappaletta.


title: Daughtry

text: 16. huhtikuuta 2010 Daughtry ilmoitti, että rumpali Joey Barnesin ja yhtyeen tiet erkanisivat. Robin Diaz tuli Barnesin tilalle yhtyeen kiertuen ajaksi. 1. kesäkuuta 2010 julkaistiin "Leave This Town" -albumin kolmas single, "September". Se oli parhaimmillaan HAC radio-listoilla sijalla kaksi, pop-listoilla sijalla kahdeksantoista ja 36. Billboard Hot 100 -listalla.


title: Daughtry

text: Daughtryn on usein virheellisesti luultu olevan Chris Daughtryn sooloprojekti. Haastattelussa hän sanoi näin: "Keksimme erikoisia nimiä, mutta koska sukunimeni on tuttu televisio-ohjelmasta, päätimme valita sen." Daughtry vitsaili myös, että Steel Dragon ja Rainbow Butt Monkeys olisivat olleet hyviä vaihtoehtoja, mutta Rainbow Butt Monkeys oli jo käytössä.


title: Daughtry

text: Daughtry on tehnyt kiertueita vuodesta 2007 alkaen. He ovat esiintyneet Yhdysvalloissa, Kanadassa, Isossa-Britanniassa, Saksassa ja Singaporessa. Yhtye on myös toiminut avausyhtyeenä Nickelbackin, Puddle of Muddin sekä Rainbow Butt Monkeyn keikoilla. Daughtryn omia esiintymisiä ovat olleet avaamassa muun muassa 12 Stones, Cinder Road ja Day of Fire.


title: Daughtry

text: 27. toukokuuta 2007 Daughtry esiintyi Indianapolis 500 -kilpailun aikana ja oli saman vuoden Summerfest:n pääesiintyjä. Yhtye oli myös mukana Bon Jovin helmikuussa 2008 alkaneella Lost Highway -kiertueella ja toimi kiertueen avausyhtyeenä.


title: Daughtry

text: Vuonna 2008 Daughtry oli mukana ONE -kampanjassa, jonka tavoitteena oli lisätä tietoisuutta maailman köyhyydestä. Vuoden 2009 kiitospäivänä Daughtry aloitti pelastusarmeijan Red Kettle -kampanjan esiintymällä Dallas Cowboys vs. Oakland Raiders -jalkapallopelissä.


title: Daughtry

text: Daughtry oli mukana Nickelbackin Euroopan kiertueella 1. tammikuuta 2010 ja 5. helmikuuta 2010 välisenä aikana. Yhtyeen oma Leave This Town -kiertue alkoi 18. maaliskuuta 2010 Baltimoressa. Daughtry esiintyi kahdesti Etelä-Afrikassa lokakuussa 2010, kerran Kapkaupungin Grand Arenalla ja toisen kerran Coca Cola Domella Johannesburgissa.


title: Daughtry

text: Lokakuussa 2010 Daughtry ilmoitti pienestä Euroopan kiertueesta, joka kiertäisi Saksassa ja Isossa-Britanniassa. Keväällä 2014 yhtye kiersi uudestaan Eurooppaa isommalla "Baptized-"kiertueella, joka alkoi Suomesta 2.3.2014 ja päättyi Romaniaan 29.3.2014. Kiertue kävi Suomen ja Romanian lisäksi Ruotsissa, Tanskassa, Ranskassa, Saksassa, Alankomaissa, Italiassa, Sveitsissä, Tšekissä, Luxembourgissa ja Iso-Britanniassa.


title: Daughtry

text: Helmikuussa 2017 Nickelback ilmoitti saman vuoden kesänä alkavasta mittavasta Pohjois-Amerikan "Feed The Machine" -kiertueesta, jolla myös Daughtry on mukana. Se on samalla yhtyeiden kolmas yhteinen kiertue. Vielä ei ole tietoa, tulevatko yhtyeet myös Eurooppaan ja Suomeen esiintymään kuten syksyllä 2012.


title: Daughtry

text:
2007 Top In Rock Awards
2007 American Music Awards
2008 American Music Awards
People Choice Award
2007 Billboard Music Awards
2007 World Music Awards
2008 Kids Choice Awards
2010 Teen Choice Awards
2011 People Choice Awards


title: Hiirihai

text: Hiirihai ("Leptocharias smithii") on Atlantin eteläosissa Afrikan länsirannikolla tavattava luomihaikaloihin kuuluva kalalaji. Se on ainoa laji hiirihaiden (Leptochariidae) heimossa.


title: Hiirihai

text: Hiirihain taksonomia on pitkään ollut epäselvä. Ainutlaatuisten piirteiden vuoksi se sijoitetaan nykyään omaan hiirihaiden heimoonsa. Heimon sukulaisuussuhteet muihin luomihaikaloihin, erityisesti koirahaihin ja tiikerihaihin, joihin se joskus luokitellaan, on edelleen epäselvä.


title: Hiirihai

text: Hiirihai on pienikokoinen hai ja koiras voi kasvaa 77 cm pitkäksi ja suurin mitattu naaras oli 82 cm pitkä. Yleensä laji jää kuitenkin pienemmäksi ja saavuttaa noin 55 cm pituuden. Väriltään hiirihai on harmaa selästään ja vatsastaan vaaleampi. Kalan sierainläpät ovat kasvaneet viiksimäisiksi. Selkäeviä on hiirihailla kaksi ja ne ovat samankokoiset ja suhteellisen pienet. Hiirihainaarailla on ainutlaatuinen pyöreänmallinen istukka. Naaras synnyttää eläviä poikasia, joita voi olla seitsemän.


title: Hiirihai

text: Hiirihaita tavataan Afrikan länsirannikon läheisyydestä. Kala elää trooppisissa vesissä, joiden lämpötila on 22–27 °C. Laji on yleinen jokien suistoissa, jotka ovat mutapohjaisia. Laji elää yleensä 10–75 metrin syvyydessä merenpinnasta.


title: Hiirihai

text: Hiirihaiden ravintoa ovat äyriäiset, pienet kalat, sienieläimet ja nilviäiset, kuten mustekalat. Hiirihaiden hampaat ovat pienikokoiset ja koiraalla etuhampaat ovat selkeästi suuremmat kuin naaraalla.


title: Hiirihai

text: Hiirihai on rauhallinen ja ihmiselle vaaraton. Hiirihaikanta on vähentynyt haiden pyynnin vuoksi ja IUCN luokittelee lajin silmälläpidettäväksi. Sitä saadaan saaliiksi trooleilla ja siimakalastuksella. Hiirihaiden lihaa syödään kuivattuna ja savustettuna ja lajin nahasta voidaan valmistaa laukkuja.


title: Kirausk

text: Kirausk () eli Kirovsk () on pieni kaupunki ja maatalousvaltainen hallintopiiri Valko-Venäjän Mahiljoun alueella Babruiskin koillispuolella. Vuoden 2009 väestönlaskennan mukaan Kirauskin kaupungissa asui 8 756 ja koko piirissä 22 352 ihmistä.


title: Kim René Elverum Sorsell

text: Kim René Elverum Sorsell (s. 6. elokuuta 1988, Oslo, Norja) on norjalainen mäkihyppääjä. Ensimmäisen maailmancup-osakilpailunsa hän hyppäsi Trondheimissa joulukuussa 2007. Enimmäkseen norjalainen on tehnyt esiintymisiä Continental Cupissa, jossa hän onkin ottanut yhden voiton vuonna 2010 sekä useita sijoittumisia kolmen joukkoon.


title: Kim René Elverum Sorsell

text: Elverum Sorsell pitää hallussaan epävirallista Vikersundin suurmäen mäkiennätystä 124,5 metriä.


title: Ramón Mascort

text: Ramon Mascort Amigó on espanjalainen lintutieteilijä, yrittäjä ja lakimies.


title: Ramón Mascort

text: Mascort oli perustamassa Lynx Edicions kustannusyhtiötä 1988 yhdessä Josep del Hoyon, Jordi Sargatalin ja Andy Elliottin kanssa. Hän toimii yhtiön toimitusneuvoston puheenjohtajana.


title: Ramón Mascort

text: Nuorena Mascort oli olympiatason jousiampuja, mutta urheilu jäi ammatillisten tehtävien takia. Mascort perusti Mascortin säätiön (Fundació Mascort) Torroella de Montgríin Kataloniaan, ja toimii säätiön puheenjohtajana. Säätiö toimii Mascortin iso-isoisän Ramon Galibern Casanovasin rakennuttamassa palatsissa.


title: Sykloni Mahina

text: Sykloni Mahina oli 4. maaliskuuta 1899 Australian Queenslandiin iskenyt trooppinen sykloni, joka surmasi yli 400 ihmistä, mikä tekee siitä tuhoisimman luonnonkatastrofin Australian historiassa. Se oli voimakkaimman eli luokan 5 sykloni.


title: Carolina Ruiz Castillo

text: Carolina Verónica Ruíz Castillo (s. 14. lokakuuta 1981 Osorno, Chile) on espanjalainen alppihiihtäjä. Hän edustaa seuratasolla Sociedad Sierra Nevadaa.


title: Carolina Ruiz Castillo

text: Ruiz Castillo on kilpaillut maailmancupissa vuodesta 1998 lähtien. Hän voitti Meribelin syöksylaskun helmikuussa 2013. Lisäksi hän on sijoittunut toiseksi Sestrieren suurpujottelussa 2000.


title: Carolina Ruiz Castillo

text: Ruiz Castillo osallistui MM-kisoihin ensimmäistä kertaa vuonna 1999. Tuolloin hän osallistui pujotteluun ja suurpujotteluun, muttei päässyt kummassakaan maaliin saakka. Ruiz Castillo oli vuoden 2001 kisoissa suurpujottelussa kahdeskymmenesensimmäinen ja supersuurpujottelussa 25:s. Hän kilpaili vuonna 2002 Salt Lake Cityn olympialaisissa, joissa hän sijoittui super-G:ssä viidenneksitoista. Ruiz Castillo osallistui kisoissa myös pujotteluun, jossa hän oli kahdeskymmeneskuudes ja suurpujotteluun, jossa hän keskeytti. Hän sai toistaiseksi parhaan arvokisasijoituksensa St. Moritzin MM-kisoista 2003, joissa hän oli supersuurpujottelussa yhdeksäs. Ruiz Castillo oli samassa lajissa viidestoista Santa Caterinan kisoissa 2005. Hän osallistui Torinon olympialaisissa 2006 kolmeen eri lajiin ja sai parhaan sijoituksensa suurpujottelusta, jossa hän oli kahdeskymmenes. Ruiz Castillo kilpaili Åren MM-kisoissa 2007 neljässä lajissa ja oli kolmenkymmenen parhaan joukossa syöksylaskussa ja supersuurpujottelussa. Hän oli super-G:ssä neljästoista Val d'Isèren kisoissa 2009. Ruiz Castillo osallistui kolmansiin olympialaisiinsa vuonna 2010 ja oli kyseisissä kisoissa syöksyssä viidestoista, supersuurpujottelussa kahdeksastoista ja suurpujottelussa kolmaskymmenesneljäs. Hän sijoittui syöksylaskussa yhdeksänneksitoista Garmisch-Partenkirchenin MM-kisoissa 2011. Schladmingin MM-kilpailuissa 2013 hän oli syöksylaskussa viidestoista ja supersuurpujottelussa 20:s.


title: Klitšau

text: Klitšau () eli Klitšev () on pikkukaupunki ja maaseutuvaltainen hallintopiiri Valko-Venäjän Mahiljoun alueella noin 40 kilometriä Babruiskin pohjoispuolella. Syksyn 2009 väestönlaskennan mukaan Klitšaun kaupungissa asui 7 521 ja koko piirissä 17 246 ihmistä.


title: Osteosyytti

text: Osteosyytit eli luusolut ovat mineralisoituneessa soluväliaineessa sijaitsevia yksitumaisia soluja. Ne syntyvät osteoblasteista, jotka jäävät valmistamansa soluväliaineen vangiksi ja muuttuvat osteosyyteiksi tapahtuman aikana jota kutsutaan osteogeneesiksi. Osteosyytit ovat liittyneinä toisiin solu-ulokkeiden avulla: solu-ulokkeiden välissä olevia aukkoliitoksia edistää aineenvaihdunnan välittymistä solusta toiseen, kun taas mineralisoitunut soluväliaine estää hapen ja ravintoaineiden diffuusion tehokkaasti.


Naisten supersuurpujottelu alppihiihdon maailmanmestaruuskilpailuissa 2011 kilpailtiin 8. helmikuuta Kandahar-rinteessä ja se oli kisojen ensimmäinen laji. Kilpailuun osallistui 49 urheilijaa 20 eri maasta.


title: Ansa vanhemmille

text: Ansa vanhemmille () voi viitata:


title: Antonio Eguino

text: Antonio Eguino (s. 1938) on bolivialainen elokuvaohjaaja ja -kuvaaja. Hän opiskeli Yhdysvalloissa ja palasi Boliviaan 1967. Hän työskenteli Jorge Sanjinesin kuvaajana, ja he loivat yhdessä Latinalaisen Amerikan elokuvaklassikoita.


Miesten supersuurpujottelu alppihiihdon maailmanmestaruuskilpailuissa 2011 kilpailtiin 9. helmikuuta Kandahar-rinteessä. Kilpailuun osallistui 73 urheilijaa 30 eri maasta.


title: Berg (Norja)

text: Berg on Norjan kunta Tromssan läänissä, Senjan saaren luoteisosassa. Sen rajanaapureita ovat idässä Lenvik, etelässä Tranøy ja lounaassa Torsken.


title: Berg (Norja)

text: Kunnan väestö on jakautunut maantieteellisesti kahteen osaan. Noin 40 % väestöstä asuu kunnan pohjoisosassa Mefjordværin ja Senjahopenin kalastajakylissä. Loppuosa asuu eteläosassa, jossa sijaitsee myös kunnan hallintokeskus, Skalandin kylä. Tammikuussa 2013 tehdyn väestönlaskennan mukaan koko kunnassa oli 924 asukasta. Väkiluku on laskenut vuodesta 1980 lähtien.


title: Bjarkøy

text: Bjarkøy on entinen Norjan kunta ja saari Tromssan läänissä. Kuntaan kuului saaria, jotka sijaitsevat Senjan (koillisessa), Grytøyan (etelässä) ja Vågsfjordenin (idässä) välissä. Kuntaan kuului myös Grytøyan saaren pohjoisosa ja asumattomia luotoja 23 km pohjoiseen varsinaiselta Bjarkøyan saarelta.


title: Bjarkøy

text: Bjarkøy oli Tromssan läänin pienin kunta sekä pinta-alan että väkiluvun osalta. Väkiluku laski lähes ⅔ Toisen maailmansodan jälkeen, lähinnä elinkeinoelämän muutosten ja huonojen liikenneyhteyksien takia. Asutus on tiheintä Bjarkøyan saarella, jossa sijaitsee myös entisen kunnan hallintokeskus, Nergårdin kylä.


title: Bjarkøy

text: Bjarkøyn kunta liitettiin Harstadiin vuodenvaihteessa 12/13.


title: Hereä

text: Hereä on suomalainen maailmanmusiikkiyhtye, joka sekoittaa klassisia rytmejä moderneihin melodioihin, jazzelementteihin ja perinteisiin suomalaisiin teksteihin.


title: Esa Vesmanen

text: Esa Vesmanen on suomalainen sisustusarkkitehti, joka on valittu vuonna 2008 Vuoden sisustusarkkitehdiksi. Hän on suunnittellut muun muassa Salme Opticin, Kontupisteen ja Kinnarps Kolmion sisustusarkkitehtuurin.


title: Jakub Štěpánek

text: Jakub Štěpánek (s. 20. kesäkuuta 1986 Vsetín, Tšekkoslovakia) on tšekkiläinen jääkiekkomaalivahti ja maailmanmestari, joka pelaa KHL:n slovakialaisjoukkue HC Slovan Bratislavassa. Elite Prospects -sivuston Ulf Anderssonin mukaan isokokoinen Štěpánek torjuu vanhanaikaisella tyylillä luottaen ketteryyteensä ja reflekseihinsä. Hän myös seisoo enemmän, mitä useimmat modernin ajan maalivahdit.


title: Jakub Štěpánek

text: Štěpánek on HC Vsetínin kasvatti. Hän siirtyi kesken B-juniorikauden 2001–2002 HC Porubaan. Štěpánek debytoi miesten peleissä HC Sareza Ostravan joukkueessa Tšekin toiseksi korkeimmalla sarjatasolla 1. česká hokejová ligassa kaudella 2004–2005, jolloin hän pelasi siellä kuusi runkosarja- ja kolme playoff-ottelua. Kaudella 2005–2006 Štěpánek pelasi HC Sarezassa 12 runkosarjaottelua. Kaudeksi 2006–2007 hän siirtyi HC Vítkovicen Extraliga-joukkueeseen. Štěpánek toimi lähinnä joukkueen kakkosmaalivahtina Marek Pincille ja pelasi viisi runkosarjaottelua. Hän pelasi suurimman osan kaudestaan lainalla HC Sarezassa. Myös kauden 2007–2008 runkosarjan Štěpánek vietti lähinnä Sarezassa. Hänellä oli 1. ligan paras torjuntaprosentti (94,5 %). Extraligan karsintasarjassa Štěpánek nousi kuitenkin Vítkovicen pääasialliseksi vastuunkantajaksi Martin Prusekin ohi.


title: Jakub Štěpánek

text: Kaudella 2008–2009 Štěpánek jakoi varsin tasaisesti Vítkovicen torjuntavastuun Marek Pincin kanssa ja pelasi 31 runkosarjaottelua. Hänellä oli Extraligan paras päästettyjen maalien keskiarvo (2.15). Pudotuspeleissä Štěpánek toimi Vítkovicen pääasiallisena ykkösmaalivahtina pelaten kymmenen ottelua. Hänellä oli paras torjuntaprosentti (94,3 %) ja PMK (1.85). Štěpánek valittiin kauden päätteeksi Extraligan vuoden tulokkaaksi. Kaudella 2009–2010 hän nousi Vítkovicen selkeäksi ykkösmaalivahdiksi. Štěpánekilla oli pudotuspelien paras torjuntaprosentti (93,7 %). Hän torjui joukkueensa kauden päätteeksi Extraligan hopeaan.


title: Jakub Štěpánek

text: Štěpánek siirtyi kaudeksi 2010–2011 KHL-joukkue SKA Pietariin. Hän toimi joukkueen pääasiallisena ykkösmaalivahtina ja torjui SKA:n konferenssivälieriin saakka. Štěpánek edusti joukkuetta kauden aikana myös Spengler Cupissa, joka päättyi voittoon.


title: Jakub Štěpánek

text: Kaudella 2011–2012 Štěpánek torjui eniten nollapelejä (3) KHL:n pudotuspeleissä Dinamo Moskovan Aleksandr Jerjomenkon ja Avangard Omskin Karri Rämön ohella. Hänet valittiin kauden aikana myös liigan syyskuun 2011 kuukauden maalivahdiksi. SKA eteni KHL:n konferenssifinaaliin. Kesken kauden 2012–2013, lokakuussa 2012 seura antoi Štěpánekille lopulta potkut. SKA kauppasi hänet ja Tomáš Tatarin pelaajaoikeudet KHL:n tšekkiläisjoukkue Lev Prahaan vaihdossa vuosien ja ensimmäisen kierroksen varausvuoroihin. Štěpánekin lähdön taustalla oli myös SKA:n vahvistuminen NHL:n työsulun myötä tulleella Sergei Bobrovskilla. Seuran toimitusjohtaja Aleksei Kasatonovin mukaan SKA halusi antaa Štěpánekille mahdollisuuden pelata kotimaansa joukkueessa. Hän toimi loppukauden ajan Levin pääasiallisena kakkosmaalivahtina Tomáš Pöpperlelle.


title: Jakub Štěpánek

text: Kaudeksi 2013–2014 Štěpánek siirtyi jatkamaan KHL-uraansa kaksivuotisella sopimuksella Severstal Tšerepovetsiin. Hän kantoi molempina sopimuskausinaan suurimman osan joukkueen torjuntavastuusta. Kaudella 2014–2015, 28. joulukuuta 2014 Štěpánek valittiin KHL:n viikon maalivahdiksi. Marraskuussa 2014 hän teki Severstalin kanssa vuoden mittaisen jatkosopimuksen. Štěpánek pelasi suurimman osan syyskauden 2016–2017 otteluista, kunnes joulukuussa 2016 Severstal lainasi hänet loppukaudeksi Sveitsin National League A:n SC Berniin paikkaamaan loukkaantuneen ja tämän myötä uransa päättäneen Marco Bührerin jättämää aukkoa. Štěpánek torjui eniten nollapelejä (2) NLA:n pudotuspeleissä ja hän voitti kauden päätteeksi Sveitsin-mestaruuden.


title: Jakub Štěpánek

text: Syyskuussa 2016 Štěpánek siirtyi ottelukohtaisella sopimuksella kotimaahansa HC Pardubicen maalinsuulle. Hän palasi kahdeksan ottelua varsin heikolla torjuntaprosentilla (85,6 %), kunnes Štěpánek siirtyi lokakuussa loppukauden 2016–2017 kattavalla sopimuksella SM-liigajoukkue Rauman Lukkoon tuomaan kokemusta joukkueen maalivahtiosastolle. Hän jakoi varsin tasaisesti torjuntavastuua Kähkösen kanssa, mutta pelasi kuitenkin loppukaudella hieman vähemmän pelejä kuin hän.


title: Jakub Štěpánek

text: Kaudeksi 2017–2018 Štěpánek palasi KHL:ään ja siirtyi vuoden mittaisella sopimuksella slovakialaisjoukkue HC Slovan Bratislavaan.